Mahkamah batal saman Hannah Yeoh terhadap Musa Hassan

Mahkamah Tinggi Kuala Lumpur membatalkan saman bekas Timbalan Menteri Pembangunan Wanita, Keluarga dan Masyarakat Hannah Yeoh terhadap bekas Ketua Polis Negara Tan Sri Musa Hassan atas alasan terdapat isu teknikal dalam kes itu, lapor Bernama.

Saman itu adalah berhubung kenyataan Musa yang didakwa berbaur fitnah semasa beliau berucap dalam satu forum di Universiti Teknologi MARA (UiTM) pada 30 Jan tahun lepas.

Peguam Mohd Khairul Azam Abdul Aziz, yang mewakili Musa, ketika dihubungi berkata Hakim Datuk Rozana Ali Yusoff membatalkan saman itu selepas mendapati Yeoh gagal mematuhi arahan mahkamah berkaitan pemfailan beberapa dokumen praperbicaraan.

“Perintah pembatalan ini dibuat tanpa kos dengan kebebasan untuk plaintif memfailkan semula saman,” katanya selepas pengurusan kes secara dalam talian (e-Review) di hadapan Rozana.

Bernama melaporkan Peguam Lim Wei Jiet, yang mewakili Yeoh, pula berkata plaintif tidak dapat memfailkan beberapa dokumen kerana ia memerlukan persetujuan daripada peguam defendan dan meskipun kesemua dokumen sudah dihantar namun persetujuan itu belum diperoleh.

“Peguam defendan terpaksa menguruskan kecemasan peribadi beberapa hari lepas, yang menjadikan lebih sukar untuk memperoleh persetujuan itu. Malangnya, hakim tidak menerima penjelasan ini dan membuat keputusan seperti itu.

“Kes ini telah dibatalkan namun hanya atas alasan teknikal. Kami mendapat arahan untuk memfailkannya semua secepat mungkin dan tetap akan meneruskan saman fitnah terhadap Musa,” katanya.

Beliau kemudian memaklumkan pemberita bahawa saman itu telah difailkan semula hari ini dan sedang menanti mahkamah menetapkan tarikh baharu bagi pengurusan kes.

Berdasarkan tuntutan saman yang difailkan pada 3 Julai 2020, Yeoh mendakwa Musa memberi ucapan pada forum bertajuk “Wacana Isu Semasa Perjanjian Damai Hat Yai 1989: PKM Menyerah Diri?”


Jaga PH-BN sudahlah, Sanusi beritahu Rafizi

Ketua Pengarah Pilihan Raya Perikatan Nasional (PN), Datuk Seri Muhammad Sanusi Md Nor menggesa Timbalan Presiden PKR, Rafizi Ramli untuk tidak sibuk memikirkan hal ehwal parti lain.

Sebaliknya, Rafizi disarankan menjaga partinya sendiri yang berantakan termasuk di Kedah.

“Selesai semua dah (rundingan kerusi). Rafizi mana tahu tentang parti orang lain. Tentang parti dia pun dia tak tahu.

“Takkan urusan parti kita nak kena lapor kepada dia pulak kan? Suruh dia jaga Pakatan Harapan (PH) dengan BN sudahlah. (PH-BN) sedang berantakan di Kedah berebut kerusi,” katanya, lapor Malaysiakini.

Beliau berkata demikian ketika mengulas soal kenyataan Rafizi sebelum ini yang mendakwa parti komponen PN berebut kerusi di Kedah.

Kelmarin, pada program PH di Kulim, Kedah Sabtu lalu Rafizi mendakwa BN dan PH dapat melancarkan jentera mereka lebih awal daripada PN kerana sudah berjaya menyelesaikan pembahagian kerusi.

Rafizi  mendakwa parti komponen PN – Bersatu, Gerakan dan PAS berebut kerusi di Kedah.

“Kita tahu mereka masih lagi bertelagah dan bergaduh mengenai siapa nak bertanding dekat mana. Sekarang Kulim kita tak tahu siapa nak bertanding. PAS ke Gerakan ke ataupun Bersatu? Dah tahu ke belum? Belum.

“Tadi saya kat Sidam pun saya dimaklumkan di Sidam masih lagi bertelagah antara Gerakan dengan Bersatu. Di Gurun pun macam itu,” kata Rafizi.

Sebelum ini, Pengerusi PN, Tan Sri Muhyiddin Yassin mengumumkan pembahagian kerusi gabungan itu sudah selesai, 22 Jun lalu.

Sementara Pengerusi PH, Datuk Seri Anwar Ibrahim pula berkata BN dan PH telah menyelesaikan pembahagian kerusi 4 Julai.


44 kematian semalam, Perak catat 14 kes

Perak menjadi penyumbang tertinggi 44 kes kematian di 11 negeri semalam apabila seramai 14 pesakit di negeri itu meninggal dunia akibat komplikasi Covid-19, berbanding lima kes yang dicatatkan pada Rabu.

Angka terbaharu itu menjadikan kumulatif kematian di negeri berkenaan meningkat kepada 1,362 kes, termasuk 176 yang meninggal dunia sebelum sempat diberikan rawatan di hospital atau kes ‘brought in death’ (BID).

Kementerian Kesihatan (KKM) memaklumkan sehingga semalam Perak merekodkan 127,657 kumulatif positif, termasuk 161 kes import, dengan 124,547 pesakit telah sembuh, dan 1,748 kes masih aktif.

Daripada jumlah kes aktif itu, 1,328 pesakit menjalani kuarantin di rumah; 86 ditempatkan di PKRC; 299 dimasukkan ke hospital; dan 35 dirawat di unit rawatan rapi, dengan 28 daripadanya memerlukan alat bantuan pernafasan.

Setakat ini, seramai 1,851,078 atau 73.7 peratus keseluruhan populasi di negeri itu telah lengkap divaksinasi, 74.9 peratus atau 1,880,477 lagi menerima sekurang-kurangnya satu dos, dan 304,414 individu menerima suntikan dos penggalak.

Pada masa sama, sebelas daripada 392 kluster yang dikesan masih aktif dengan empat daripadanya melibatkan kategori pendidikan; tempat kerja (tiga); dan masing-masing dua komuniti dan kumpulan berisiko tinggi.

Bagi negeri-negeri lain pula, Pulau Pinang merekodkan tujuh kematian; diikuti Selangor (enam); masing-masing empat di Terengganu serta Kuala Lumpur; Kelantan (tiga); Pahang (dua); dan masing-masing satu di Johor, Kedah, Negeri Sembilan serta Sabah.

Tiada kematian dilaporkan di Melaka, Perlis, Sarawak, Labuan dan Putrajaya.

Mengikut laman sesawang KKM, Covidnow, sehingga semalam negara merekodkan 2,731,713 kumulatif positif, termasuk 6,626 kes import, dengan 2,652,585 pesakit telah sembuh, dan 47,863 kes masih aktif.

Daripada jumlah kes aktif itu seramai 39,940 pesakit menjalani kuarantin di rumah; 3,846 ditempatkan di PKRC; 3,648 dimasukkan ke hospital; dan 329 pesakit dirawat di ICU dengan 179 daripadanya memerlukan alat bantuan pernafasan.

Kes-kes berkaitan Covid-19 mengikut negeri pada 23 Disember 2021.


Kemaskini buku teks sejarah? Setuju, cuma…

1) Seorang yang dianggap sebagai pakar dan sejarawan oleh media baru-baru ini telah membuat dakwaan kononnya buku teks subjek sejarah peringkat sekolah menengah edisi terkini adalah berat sebelah dan tidak tepat. Yang ditekankan olehnya ialah fakta dalam buku teks itu kononnya diperbesarkan hal-hal yang berkaitan Melayu dan Islam.

2) Kononnya penceritaan sejarah negara kita itu adalah dari perspektif satu etnik saja (Melayu) kerana kebanyakan (bukan semua) penulis buku teks sejarah itu adalah kaum Melayu. Sosok yang mengkritik itu turut menekankan asal-usul tamadun Melayu berasal dari pengaruh Hindu-Buddha yang sepatutnya ditonjolkan juga dalam buku teks sejarah.

3) Secara dasarnya saya setuju buku teks sejarah negara kita ini dinilai dan diolah semula agar ia lebih menepati “fakta dan realiti sebenar” walaupun pahit untuk ditelan sesetengah pihak. Dan fakta utamanya ialah tiada nenek moyang rakyat biasa kaum pribumi negara ini, tidak kira kaum Melayu, Iban, Orang Asli atau Kadazan-Dusun yang menjemput bangsa atau kaum lain dari luar Nusantara ini untuk bermastautin di tanah mereka hingga menuntut hak sama rata pula di kemudian hari.

4) Oh, jika ada yang terfikir untuk memutarkan sejarah bahawa Melayu itu berasal dari kepulauan Indonesia, baiklah baca balik sejarah Semenanjung Tanah Melayu ini sebelum Kesultanan Melaka wujud lagi. Oleh kerana itu saya gesa agar fakta-fakta sejarah pra Melaka diceritakan dalam silibus sejarah peringkat sekolah secara terperinci agar generasi baru rakyat Malaysia faham bahawa tamadun Melayu di Semenanjung tidak hanya bermula dari Melaka.

5) Di Semenanjung, Rumpun Melayu telah membentuk peradaban sejak lebih 2000 tahun lagi ketika Empayar Funan di Indo-China membesar, ketika itulah munculnya kerajaan Tanah Merah (digelar Chih Tu oleh catatan China) di Kelantan, kerajaan Zamin Turan (Kedah Tua), kerajaan Gangga Negara di Perak, dan beberapa lagi, jauh sebelum wujudnya empayar pertama rumpun Melayu bernama Srivijaya.

6) Dan bila bercakap soal “keHinduan” Melayu di zaman silam, jangan pula ada ekstremis Tamil Hindu yang mendabik dada kononnya kaum merekalah yang membawa ajaran Hindu ke Nusantara. Faktanya ialah kaum Odisha silam dari kawasan yang dahulunya dikenali sebagai Kalinga dalam epik Mahabharata, mereka itu berbahasa Odia yakni dalam kelompok linguistik Aryan (bukan Dravidian seperti Tamil) merupakan manusia dari Benua Kecil India yang terawal berlayar ke Nusantara untuk berdagang dan membawa ajaran Hindu.

7) Perlayaran etnik Odisha silam itu membawa Hindu sejauh ke Pulau Bali. Kerana itu hingga ke hari ini masyarakat Odisha memperingati sambutan “Bali Yatra” setiap tahun untuk memperingati sejarah nenek moyang mereka berlayar membawa mesej Hindu hingga ke Bali. Dari sejarah inilah juga Rumpun Melayu menamakan mereka yang datang dari Benua Kecil India itu sebagai Keling kerana kawasan mereka dahulunya bernama Kalinga. Oleh itu Hindu yang diamalkan oleh warga Nusantara seperti Bali itu ada perbezaan ketara dari Hindu yang diamalkan oleh masyarakat Tamil di negara kita.

8) Tiada apa yang hendak dimalukan untuk mengakui bahawa nenek moyang Melayu dahulu rata-ratanya beragama Hindu. Kerana mempunyai agama dan mengikuti aturan adat boleh membezakan sesuatu masyarakat itu dengan manusia yang tidak bertamadun langsung. Malah Sumatera pun pernah menjadi pusat pengajian agama Buddha di zaman Srivijaya. Sami dari China bernama I Tsing pun merantau ke Nusantara untuk menuntut ilmu Buddha di Sumatera.

9) Saya juga sokong jika sejarah kaum-kaum pribumi di Sabah dan Sarawak turut diperincikan terutama tokoh-tokoh pejuang yang menentang bangsa penjajah. Budaya dan adat masyarakat pribumi wajar diberitahu tanpa sebarang prejudis. Hakikatnya kita tidak menafikan sumbangan setiap kaum yang telah menjadi warganegara Malaysia pada hari ini, namun bila sebut soal sejarah, hakikat yang perlu diterima ialah negara ini telah “bertuan” dan “bertamadun” sebelum Malaysia terbentuk lagi. Dan tamadun itu didominasi oleh kaum pribuminya.

10) Cuba kita baca buku teks sejarah negara lain sebagai perbandingan. Di UK, sejarah yang ditulis sudah tentu lebih condong ke arah sejarah England kerana pihak itu yang mendominasi perihal sosio-politik UK sungguhpun terdapat etnik Yahudi yang turut menjadi warganegara serta menyumbang ke arah pembangunan negara tersebut. Begitu juga Thailand jiran kita, walaupun terdapat kepelbagaian etnik, namun sejarah etnik T’ai (etnik majoriti) dijadikan asas negara itu. Kelazimannya, etnik majoriti, lebih-lebih lagi pribumi asal tempat tersebut sudah tentu diberikan lebih penonjolan dalam mana-mana catatan sejarah negara tersebut.

Dr. Muhammad Faiz Bin Na’aman
Ahli Lembaga Pengarah
Suruhanjaya Koperasi Malaysia
16 April 2021


‘RM530 bilion saya sediakan untuk rakyat, satu sen pun tak masuk akaun saya’

1. Najib kata RM42 juta duit SRC yang dimasukkan ke dalam akaun peribadinya digunakan untuk tujuan sedekah dan Corporate Social Responsibility (CSR).

2. Mari kita lihat bukti-bukti sahih tentang penggunaan duit ini yang telah dikemukakan di mahkamah.

Antaranya:

RM449,586.95 untuk bayar Kad Kredit Visa Platinum Najib;
RM2,833,147.21 untuk bayar kad kredit Mastercard Platinum Najib;
https://www.astroawani.com/…/rm3-3-juta-dibelanja-dalam…
https://www.utusan.com.my/…/najib-guna-dana-src…/

RM240,000 dibayar kepada Vital Spire Sdn Bhd milik seorang ADUN Umno Johor untuk mengendalikan sebuah portal online;
RM2.5 juta dibayar kepada sebuah firma guaman untuk kerja-kerja “political intelligence”;
RM238,914 dibayar kepada seorang Tan Sri untuk kerja-kerja mempromosi Ah Jib Gor kepada masyarakat Cina;
RM100,000 dibayar kepada seorang kontraktor untuk membina bilik stor kediaman peribadinya di Kuala Lumpur;
RM56,500 dibayar kepada sebuah syarikat plumbing untuk kerja-kerja pemasangan tangki air di kediaman peribadinya di Kuala Lumpur;
RM77,300 dibayar kepada seorang kontraktor untuk membaiki kediaman peribadinya di Pekan; dan

3. Puluhan juta ringgit lagi untuk lain-lain kegunaan peribadi dan politik.

4. Ya, adalah juga duit yang diberi kepada anak-anak yatim. Tetapi jumlahnya tak seberapa jika dibandingkan untuk kegunaan peribadi dan politik.

5. Ini tak termasuk RM4 bilion duit Kumpulan Wang Amanah Pencen (KWAP) yang dipinjamkan kepada SRC yang lesap entah ke mana.

6. Akhirnya, kerajaan terpaksa membayar hutang SRC kepada KWAP kerana hutang ini dijamin oleh kerajaan ketika Najib menjadi Perdana Menteri dan Menteri Kewangan.

7. Mahkamah Tinggi dan Mahkamah Rayuan mendapati Najib merampok syarikat SRC daripada wang KWAP, iaitu wang rakyat, wang orang pencen.

8. Ini kata hakim Mahkamah Rayuan dalam kes SRC:

“Hence, we agree with the learned trial judge that the all important element of misappropriation of entrusted property by the Appellant had been clearly established. The evidence clearly shows that the appellant not only misappropriated RM42 million, the subject of the 3 CBT charges, but also converted to his own use that which he had dishonestly misappropriated. The RM42 million, contrary to the appellant’s assertion that he used it for corporate social responsibility (CSR) programs of the company, had in fact been used for his personal benefit and for his political purposes”.

[Terjemahan: “Oleh yang demikian, kami bersetuju dengan Yang Arif hakim perbicaraan bahawa semua elemen penting penyalahgunaan harta yang diamanahkan oleh Perayu (Najib) telah dibuktikan. Bukti menunjukkan dengan jelas bahawa perayu bukan hanya menyalahgunakan RM42 juta, iaitu mauduk 3 dakwaan jenayah pecah amanah, tetapi juga telah memindahkan kepada kegunaan dirinya sendiri harta yang dia telah salah guna secara tidak jujur. RM42 juta itu, berlawanan dengan dakwaan perayu bahawa dia menggunakannya untuk tujuan program tanggungjawab sosial korporat (CSR) syarikat, telah sebenarnya digunakan untuk manfaat peribadinya dan untuk tujuan politiknya.”]

9. Kata hakim lagi:

“This is definitely not something that can be said to have been done in the national interest. There is no national interest here, just national embarrassment”.

[Terjemahan: Ini bukanlah sesuatu yang boleh dikatakan sebagai telah dilakukan demi kepentingan negara. Tiada kepentingan negara di sini, (yang ada) hanyalah keaiban negara]
https://www.bharian.com.my/…/ini-memalukan-negara-hakim

10. Inilah CSR Najib – Crook’s Self en-Richment! Sedekah kepada diri sendiri.

11. Najib berulang kali tuduh saya khianat. Tapi tak ada satu mahkamah pun menjatuhi hukuman bersalah ke atas saya.

12. Dia juga tanya saya berapa wang yang saya belanjakan untuk rakyat?

13. Sepanjang saya jadi PM, RM530 bilion saya sediakan untuk rakyat dalam macam-macam bentuk pakej bantuan dan rangsangan ekonomi. Satu sen pun tak masuk akaun saya.
https://www.astroawani.com/…/lapan-pakej-rangsangan…

14. Bukan macam dia, berbilion masuk akaun sendiri. Itulah dia boss awak.

Tan Sri Muhyiddin Yassin
Pengerusi Perikatan Nasional
Presiden Parti Pribumi Bersatu Malaysia (Bersatu)


Rentas negeri: Instafamous, suami beri maklumat palsu dipenjara

Seorang instafamous dan suami yang tular di media sosial kerana merentas negeri untuk berbulan madu, masing-masing dipenjara sehari dan denda RM2,500 oleh Mahkamah Majistret Kuala Lumpur, hari ini kerana memberi maklumat bertulis palsu kepada polis, bulan lepas.

Majistret Wong Chai Sia menjatuhkan hukuman itu selepas Iram Naz Hafiz Sabir Muhammed, 25, dan suaminya Azharique Shah Abdul Jalil, 23, mengaku bersalah melakukan perbuatan itu di Balai Polis Wangsa Maju, di sini pada jam 2 petang, 15 Mac lepas.

Memetik laporan Bernama, mahkamah turut memerintahkan hukuman penjara itu bermula hari ini dan mereka akan dipenjara sebulan lagi jika gagal membayar denda tersebut. Pasangan itu membayar denda tersebut.

Pasangan usahawan produk berasaskan inai itu didakwa bersama-sama telah memberi maklumat palsu secara bertulis kepada Ketua Balai Polis Wangsa Maju iaitu ASP Fairul Nizam Anuar semasa membuat permohonan untuk permit pergerakan Perintah Kawalan Pergerakan Bersyarat (PKPB) bagi mendapatkan kebenaran merentas negeri Johor, yang mereka mengetahui bahawa maklumat itu tidak benar.

Mereka didakwa mengikut Seksyen 22(D) Akta Pencegahan dan Pengawalan Penyakit Berjangkit 1998 dan dibaca bersama-sama Sekyen 34 Kanun Keseksaan yang boleh dihukum di bawah Seksyen 24 Akta sama yang membawa hukuman penjara sehinga dua tahun atau denda atau kedua-duanya.

Terdahulu, pasangan itu yang tidak diwakili peguam merayu hukuman berbentuk denda minimum atas alasan mereka adalah penanggung utama keluarga.

Sebelum menjatuhkan hukuman, Wong berkata tindakan kedua-dua tertuduh memberi contoh yang buruk kepada masyarakat kerana menyalah guna kelonggaran yang diberikan (untuk merentas negeri).


Isham pertahan cadangan tubuh Lembaga Unggas, sokong Zahid bidas Rafizi

Selepas dilantik Ahli Majlis Tertinggi (MT) yang baharu, Isham Jalil tampil dengan lantang mempertahankan Presiden UMNO Datuk Seri Ahmad Zahid Hamidi yang membidas Rafizi Ramli selepas disindir berhubung isu penubuhan Lembaga Unggas Negara (Ayam).

Isham yang dilantik menggantikan tempat Datuk Seri Tajuddin Abdul Rahman menyahut kritikan Zahid terhadap Rafizi dengan mendakwa bakal Timbalan Presiden PKR itu tidak mempunyai idea baharu berhubung kaedah untuk menurunkan harga ayam.

“Rafizi tidak ada idea baharu yang original untuk selesaikan masalah tetapi hanya pandai kritik, kutuk dan perlekeh serta tiru idea orang lain sahaja.

“Mungkin sebab itu formulanya semua ke laut,” katanya dalam kenyataan hari ini.

Rafizi pada Sabtu menyindir cadangan UMNO yang diputuskan semasa mesyuarat MT semalam dengan menyifatkan ia suatu yang melucukan.

“Idea UMNO untuk menangani masalah kenaikan kos makanan dan sara hidup ialah dengan menubuhkan Lembaga Unggas (Ayam) Kebangsaan.

“Selepas ini apabila harga kambing pula naik, UMNO akan menubuhkan Lembaga Kambing Kebangsaan,” katanya.

Rafizi berkata cadangan UMNO hanya akan menambah beban kepada rakyat apabila terpaksa membayar gaji mereka yang dilantik dalam lembaga tersebut dan kemudiaan tidak akan menyelesaikan masalah harga ayam yang naik.

“Akhirnya, tindakan ini hanya menambah bebanan kewangan kepada rakyat yang terus menanggung gaji, elaun dan belanja ahli-ahli politik dari parti-parti mereka yang dilantik untuk menjadi bos-bos kepada lembaga ayam, lembaga kambing dan lain-lain,” katanya lagi.

Sebaliknya, Rafizi mencadangkan supaya mewujudkan stok penimbal (stockpile) serta penstrukturan semula sejumlah kementerian agar pengurusan rantaian bekalan ditangani dengan lebih berkesan tanpa pertindihan kuasa antara kementerian.

Jelasnya, krisis ketika ini tidak begitu berbeza dengan apa yang berlaku pada era 1970-an, ketika berlakunya perang dan konflik geopolitik, inflasi, sekatan bekalan minyak mentah dan kekurangan bekalan bijirin.

“Negara-negara yang lebih bersedia (dari segi dasar kelangsungan makanan, keupayaan kerajaan menyelaraskan kembali bekalan makanan dan kekukuhan kewangan negara) berjaya menangani gangguan sebegini tanpa menyebabkan kesengsaraan rakyat, sedangkan negara-negara yang lemah tadbir urusnya akan menyeksa rakyat (seperti yang berlaku di Sri Lanka sekarang),” katanya.

Isham juga berpandangan Rafizi hanya pandai cakap untuk mendapat perhatian dan untuk retorik politik, namun fakta dan solusinya ke laut dan tindakan itu tidak membantu rakyat.

“Rafizi, kita perlu penyelesaian dasar yang bijak sekarang untuk membantu rakyat, bukan sekadar retorik politik. Bila rakyat lapar, mereka tidak boleh makan retorik politik kamu,”katanya.


Sudah lama saya tak seronok macam ini, kata PM semasa hadir program KEMAS

Datuk Seri Ismail Sabri Yaakob meluahkan rasa seronok selepas lama tidak merasainya semasa menghadiri Majlis Sambutan 60 Tahun Jabatan Kemajuan Masyarakat (KEMAS) di Taman Ekspo Pertanian Malaysia (MAEPS), di sini hari ini.

Perdana Menteri menghadiri program bersama warga KEMAS serta disambut kanak-kanak pada pagi ini bersama seorang lagi Naib Presiden, Datuk Seri Mahdzir Khalid yang menjaga Kementerian Pembangunan Luar Bandar.

Kenyataan Ismail Sabri itu hadir ketika UMNO sedang memberi tekanan berterusan agar pilihan raya umum ke-15 (PRU-15) diadakan segera, malah spekulasi juga bertiup kencang mengatakan ia bakal diadakan pada masa terdekat nanti.

“Sudah lama saya tak seronok macam hari ini, macam-macam masalah yang timbul, hari ini hilang semua masalah. Sebenarnya saya dah lama merindui untuk bersama-sama warga KEMAS seperti suatu ketika dahulu.

“Agak lama saya bersama warga KEMAS, yang saya kira sebagai barisan hadapan kerajaan,” katanya ketika berucap pada majlis berkenaan.

Untuk rekod, Ismail Sabri sebelum ini juga memegang portfolio tersebut, sejak 2015 sehingga 2018.

Katanya, keceriaan itu ditambah dengan kehadiran kanak-kanak Tabika KEMAS pada setiap program anjuran jabatan itu.

“Ketika saya di KKLW atau di mana-mana, setiap program saya akan disambut kanak-kanak. Walaupun pagi ‘mood’ tak baik, bila ada kanak-kanak, selesai masalah dan program bertukar meriah.

“Cuma dari segi sejarahnya, suatu ketika KEMAS hilang daripada pandangan mata masyarakat. Kita tahu kenapa, ada orang diberi amaran, pilih antara dua, nak ‘berkemas’ keluar atau nak tinggal dalam KEMAS.

“Kalau nak dalam KEMAS, kena keluar daripada menjadi ahli politik tertentu,” katanya sambil memberi jaminan, perkara itu tidak akan berulang lagi.

“Itu dahulu, sekarang saya nak KEMAS jangan lagi risau kerana saya difahamkan, sudah diberi ruang untuk berpolitik semula,” katanya.

Dalam perkembangan lain, Ismail Sabri semasa ditanya wartawan selepas program tadi berhubung isu pembubaran Parlimen, beliau menjawab: “Tunggu, tunggu.”


Ujian pertama PM di Dewan Rakyat, dapat sekurang-kurangnya 111 majoriti

Sekurang-kurangnya 111 majoriti diperlukan Perdana Menteri (PM) Datuk Seri Ismail Sabri Yaakob bagi mengabsahkan kedudukannya di Dewan Rakyat dalam undi percaya nanti, kata peguam dan penganalisis politik.

Jumlah 111 tersebut adalah majoriti mudah yang diperlukannya, jika kurang daripada jumlah tersebut ia bermakna Ismail Sabri gagal memperoleh majoriti mudah.

“Andainya terdapat lima Ahli Parlimen (MP) kerajaan tidak hadir disebabkan masalah tertentu seperti Covid-19, ini bermakna blok kerajaan hanya mempunyai 109 sokongan sekali gus gagal memperoleh majoriti mudah atau sekurang-kurangnya 111 anggota Dewan Rakyat,” kata peguam kanan Mohamed Haniff Khatri Abdulla dipetik laporan Utusan Malaysia.

Jika gagal dalam undian tersebut, Haniff Khatri berkata berkemungkinan Ismail Sabri perlu mengambil langkah sama seperti Tan Sri Muhyiddin Yassin meletak jawatannya.

“Jadi berdasarkan Perkara 43 (4), Perdana Menteri perlu meletakkan jawatan,” katanya lagi.

Pandangan sama turut dilontar pensyarah undang-undang Universiti Islam Antarabangsa Malaysia (UIAM), Prof. Dr. Nik Ahmad Kamal Nik Mahmood yang berkata Ismail Sabri perlu memperoleh 111 majoriti dan menjelaskan undi percaya adalah seolah-olah sama seperti undi tidak percaya.

“Jadi Perdana Menteri kena berjaya dalam usul percaya sewaktu Sidang Parlimen pada bulan depan.

“Beliau seharusnya dapat sekurang-kurangnya sokongan 111 ahli Parlimen atau lebih terhadap usul percaya ini. Undi percaya ini seolah-olah seperti undi tidak percaya, maka Perdana Menteri kena dapatkan sokongan majoriti,” katanya lagi.

Walaupun terdapat MP yang mungkin positif Covid-19 atau menjadi kontak rapat, Ismail Sabri masih perlu memastikan setiap wakil kerajaan berada dalam Dewan Rakyat dengan apa cara sekalipun.

“Sebab itu, kalau dilihat ketika pengundian Belanjawan 2021 pada tahun lalu, ada ahli Parlimen yang hadir memakai pakai perlindungan diri (PPE).

“Jadi ini menunjukkan kepentingan undi terhadap sesuatu usul apatah membabitkan usul percaya kepada Perdana Menteri,” katanya lagi.

Nik Ahmad Kamal berkata, usul percaya bertujuan untuk membantu kerajaan sama ada cukup sokongan atau sebaliknya dalam meneruskan pentadbiran termasuk mengubal polisi dan dasar negara.

Ismail Sabri mengangkat sumpah sebagai PM kesembilan pada 21 Ogos.

Terdahulu pada 16 Ogos lalu, Muhyiddin mengumumkan keputusannya meletakkan jawatan sebagai PM selepas hilang majoriti sokongan PM dan cadangan kerjasama bipartisan juga tidak mendapat sokongan parti politik.


Penganjuran ‘Thai Hot Guy’, JAWI siasat pihak penganjur

Jabatan Agama Islam Wilayah Persekutuan (JAWI) telah diarahkan untuk bekerjasama dengan pihak berkuasa bagi menjalankan siasatan berhubung penganjuran program melibatkan kumpulan dikenali sebagai ‘Thai Hot Guy’ yang dilaporkan akan berlangsung di sebuah premis di ibu negara pada 30 Mac ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata penganjuran program itu adalah bertentangan dengan ajaran Islam serta tatasusila masyarakat, menurut laporan Bernama.

“Dalam suasana umat Islam menyambut ketibaan bulan Ramadan yang dipenuhi dengan kemuliaan, penganjuran acara berkenaan adalah amat mendukacitakan serta tidak bertanggungjawab,” katanya dalam kenyataan di sini hari ini.

Mohd Na’im berkata selaku pihak berkuasa agama di Wilayah Persekutuan, JAWI tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuat kuasa.

Beliau berkata pihaknya juga telah menerima laporan serta maklum balas masyarakat berkaitan penganjuran acara itu yang akan diadakan di sebuah premis di Jalan Tun Razak di sini.

Ahad lepas, poster pelancaran acara itu yang menampilkan lelaki berpakaian wanita disiarkan di media sosial, sekali gus mengundang reaksi negatif pelbagai pihak.


Malaysia antara negara teratas kelajuan muat turun guna 5G

Malaysia berada pada kedudukan teratas dalam kalangan 15 pasaran global yang meningkatkan nisbah purata kelajuan muat turun pengguna menggunakan 5G berbanding 4G dengan kenaikan 25.7 kali ganda, menurut Opensignal.

Syarikat analisis mudah alih berpangkalan di United Kingdom itu dalam analisis definitif terkini mengenai peneraju 5G di seluruh dunia berkata, bagaimanapun, jumlah pengguna 5G di Malaysia adalah kecil dan nisbah itu dijangka berkurangan apabila penggunaan 5G meningkat.

“Adalah penting untuk memahami keadaan yang berbeza bagi pelaksanaan 5G di seluruh pasaran, 5G masih baharu di Malaysia dan pengguna 5G adalah kecil,” katanya.

Setakat ini, hanya dua operator telah mendaftar untuk menggunakan 5G bagi rangkaian borong tunggal.

“Ujian sebenar bagi Malaysia akan berlaku dalam tempoh beberapa bulan akan datang apabila pelbagai operator di Malaysia memasarkan 5G,” katanya.

Opensignal berkata rangkaian borong 5G di Malaysia hanya meliputi rangkaian akses, terutamanya menara sel, dan operator di Malaysia meneruskan penggunaan rangkaian teras yang sedia ada dan merangkai padan bagi membolehkan pengalaman yang sempurna kepada pengguna.

Bagaimanapun, katanya, Malaysia melonjak pada kedudukan yang tinggi bagi kesemua tiga kategori kelajuan 5G – kelajuan muat turun, kelajuan muat turun puncak dan kelajuan muat naik, di samping pengalaman permainan 5G bagi kategori pengalaman.

Menurutnya, bagi kategori pengalaman, Malaysia meraih kedudukan dalam ruang yang menekankan kepentingan pengalaman menyeluruh bagi penstriman video, permainan mudah alih berbilang pemain dan komunikasi suara.

Sementara itu, Opensignal berkata Korea Selatan berada pada kedudukan teratas bagi kelajuan muat turun 5G global dengan enam pasaran telah melebihi paras 300 Megabit sesaat (Mbps) berbanding tiga pada Mac 2022.

“Korea Selatan, Sweden dan Emiriah Arab Bersatu telah disertai oleh Bulgaria, Norway dan Malaysia walaupun Malaysia adalah anomali berikutan kadar pengambilan 5G yang terhad setakat ini dan pengalaman 5G di sana dijangka merosot mendadak memandangkan lebih ramai pengguna dan operator yang memanfaatkan 5G,” tambahnya. – Bernama


Had laju 30kmj – 50kmj di KL akan dibentang kepada DBKL pada April

Cadangan menurunkan had laju kenderaan kepada 30 kilometer sejam (kmj) dan 50 kmj di beberapa kawasan di pusat bandar di sini akan dibentangkan kepada Dewan Bandaraya Kuala Lumpur (DBKL) bulan depan.

Timbalan Menteri Wilayah Persekutuan Datuk Seri Jalaluddin Alias berkata Institut Penyelidikan Keselamatan Jalan Raya Malaysia (MIROS) yang mencadangkan perkara itu ketika ini masih membuat perincian dan penelitian mengenainya, lapor Bernama.

“Pengumpulan data serta analisis akan dibuat dan sekiranya dipersetujui maka ia akan diputuskan untuk dilaksanakan pada September ini. Kawasan yang terlibat dalam kajian MIROS ini adalah kawasan yang mempunyai had kelajuan 60km/j dan 40km/j.

Jalan-jalan yang telah diwartakan had kelajuan 70km/j dan 80km/j tidak termasuk dalam skop kajian penurunan had laju oleh MIROS ini,” katanya ketika sesi soal jawab persidangan Dewan Negara di sini, hari ini.

Beliau menjawab soalan Senator Datuk Mohd Hisamudin Yahaya yang ingin tahu pendirian DBKL terhadap cadangan MIROS untuk melaksanakan had laju kenderaan 30km/j hingga 50km/j di kawasan terpilih, sebagai mengikut jejak langkah bandar raya Paris, Perancis yang mewartakan had laju tersebut pada Ogos tahun lepas.

Jalaluddin berkata DBKL juga berpandangan cadangan pelaksanaan had laju itu adalah baik kerana ia meningkatkan ciri-ciri keselamatan pengguna jalan raya yang lain seperti penunggang basikal dan pejalan kaki.


Covid-19: 35 meninggal semalam, sifar kematian di Lembah Klang

Tiada kes kematian direkodkan di Lembah Klang – Selangor, Kuala Lumpur dan Putrajaya – akibat Covid-19 dalam tempoh 24 jam semalam, berbanding lapan kes pada Sabtu, lapor Kementerian Kesihatan (KKM).

Sehingga kelmarin, Lembah Klang mencatat 12,222 kematian, termasuk 2,721 pesakit yang meninggal dunia sebelum dibawa ke hospital atau dikategorikan sebagai ‘brought in death’ (BID).

Sejak wabak Covid-19 melanda negara awal tahun lalu hingga semalam, Lembah Klang merekodkan 921,016 kes positif, dengan 894,346 pesakit telah sembuh.

Sebanyak 18,141 kes aktif dilaporkan di Lembah Klang dengan 15,961 pesakit menjalani kuarantin di rumah; 1,332 ditempatkan di PKRC; 733 di hospital; dan 115 dimasukkan ke unit rawatan rapi (ICU).

Menerusi laman sesawang COVIDNOW, KKM juga memaklumkan dalam tempoh 24 jam semalam seramai 35 pesakit meninggal dunia, termasuk lima kes BID, turun berbanding 54 kes pada Sabtu, menjadikan kumulatif sebanyak 29,291 kes kematian.

Daripada jumlah itu, Johor dan Sarawak masing-masing mencatat enam kes kematian; diikuti masing-masing lima di Perak dan Terengganu; dan masing-masing empat di Kelantan serta Pahang.

Pulau Pinang dan Sabah pula masing-masing merekodkan dua kes kematian, manakala satu kes dilaporkan di Negeri Sembilan.

Tiada kematian direkodkan di Kedah, Melaka, Perlis, Selangor, Kuala Lumpur, Labuan dan Putrajaya.

Sementara itu, KKM juga memaklumkan sehingga semalam, 64,623 kes masih aktif, turun berbanding 65,505 kes yang dicatatkan pada Sabtu.

Daripada jumlah itu, 50,933 pesakit menjalani kuarantin di rumah; 8,130 dirawat di PKRC; 5,006 ditempatkan di hospital; dan 554 pesakit dimasukkan ke ICU dengan 272 daripadanya memerlukan alat bantuan pernafasan.

Sehingga semalam, negara merekodkan 2,500,867 kes positif dengan 2,412,395 daripadanya telah sembuh.

Sementara itu, KKM tidak lagi mengemas kini status Program Imunisasi Covid-19 Kebangsaan (PICK) yang dilancarkan sejak 24 Februari lalu, dalam laman sesawang kendaliannya, COVIDNOW.

Kali terakhir kemas kini dibuat ialah pada 4 November lalu, di mana 50,462,307 dos telah diberikan, membabitkan 95.8 peratus atau 22,417,059 individu dewasa dan 70.2 peratus atau 2,208,399 remaja berusia 12 hingg 17 tahun, telah lengkap divaksinasi.

Sebanyak 97.8 peratus atau 22,893,173 individu dewasa dan 83.4 peratus atau 2,623,303 remaja lagi menerima sekurang-kurangnya satu dos, manakala 492,054 warga emas dan petugas barisan hadapan telah menerima dos penggalak.

Sepintas lalu berkaitan Covid-19 mengikut negeri sehingga 7 November 2021.


Bella hadir di mahkamah untuk pengecaman hari ini

Enam kanak-kanak, termasuk Bella, 13, adalah antara yang dipanggil ke Mahkamah Sesyen Kuala Lumpur hari ini, untuk prosiding pengenalan dalam perbicaraan terhadap pengasas Rumah Bonda.

Lima lagi kanak-kanak berusia tiga hingga 17 tahun itu juga sebelum ini berada di bawah jagaan pengasasnya, Siti Bainon Ahd Razali.

Timbalan Pendakwa Raya Nor Azizah Mohamad memberitahu Hakim Mahkamah Sesyen Isralizam Sanusi bahawa individu itu akan dikenal pasti oleh saksi utama pendakwaan iaitu Suhana Zam, 40; Yasmin Nahar Mahmood, 19; dan Zurianty Sudin, 39.

Dia dibawa ke bilik saksi pada jam 9.50 pagi tadi oleh pegawai Jabatan Kebajikan Masyarakat (JKM).

Peguam pemerhati Datuk Khairul Anwar Rahmat, Datuk Ikbal Salam serta Mohd Radzi Yatiman turut hadir menyambut kanak-kanak sindrom down itu yang didakwa menjadi mangsa penderaan.

Sebelum ini, Siti Bainun, 30, mengaku tidak bersalah atas dua pertuduhan, iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan di sebuah kondominium di Wangsa Maju, di sini antara Februari dan Jun 2021.

Pertuduhan dibuat mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


[KEMAS KINI] 66 kematian semalam, Terengganu tertinggi

Sebanyak 66 kematian baharu direkodkan akibat jangkitan Covid-19 sehingga tengah malam tadi.

Rekod tersebut menjadikan jumlah keseluruhan kematian disebabkan wabak itu kepada 30,718 orang, daripada 2,661,956 kes positif Covid-19 yang dikesan di negara ini.

Berdasarkan laman sesawang Covidnow, sembilan daripada 66 kes kematian itu dilaporkan berlaku di luar hospital (BID) menjadikan jumlah BID yang direkodkan kini seramai 6,216 korban.

Terengganu merekodkan jumlah kematian tertinggi dengan 12 kes menjadikan kumulatif di negeri itu sebanyak 630 kematian, termasuk 67 kes ‘brought in death’ (BID).

Sehingga semalam, negeri itu merekodkan 2,277 kes aktif dengan 1,465 pesakit menjalani kuarantin di rumah; 477 ditempatkan di PKRC; 312 dimasukkan ke hospital; dan 23 dirawat di unit rawatan rapi (ICU), termasuk 15 yang memerlukan alat bantuan pernafasan.

Bagi negeri-negeri lain, Selangor mencatat 11 kematian, diikuti Kedah (lapan); Perak (tujuh); Pulau Pinang (enam); Sabah (lima); dan Negeri Sembilan (empat).

Johor dan Kuala Lumpur pula masing-masing merekodkan tiga kematian; diikuti masing-masing dua di Kelantan, Pahang serta Sarawak dan satu kes kematian di Melaka.

Tiada kes kematian direkodkan di Perlis, Labuan dan Putrajaya.

Kes kematian dilaporkan itu turut membabitkan angka kematian tertunggak dengan ada antara kes meninggal dunia beberapa minggu lalu.

Ini berikutan, proses pengesahan sama ada pesakit Covid-19 meninggal dunia akibat jangkitan wabak itu atau sebaliknya yang mengambil masa untuk dilengkapkan dalam data KKM.

Sementara itu, laman web terbabit turut mengesahkan terdapat 60,411kes aktif Covid-19 di seluruh negara dan daripada jumlah itu, 49,279 individu atau 81.6 peratus sedang menjalani kuarantin di rumah.

“Seramai 5,875 orang ditempatkan di Pusat Kuarantin dan Rawatan Covid-19 (PKRC),” menurut laman tersebut.

Pada ketika ini, kadar penggunaan katil di wad ICU di seluruh negara adalah 58.6 peratus atau 437 orang dengan 39.2 peratus pesakit Covid-19.

Daripada jumlah itu, 197 pesakit Covid-19 di ICU memerlukan alat bantuan pernafasan dan 240 lagi tidak memerlukan alat bantuan pernafasan.

Sementara itu, bilangan pesakit Covid-19 yang dimasukkan ke hospital adalah seramai 1,036 orang, merangkumi 36 peratus, berbanding kadar penggunaan katil keseluruhan kira-kira 67.6 peratus.

Kadar penggunaan katil tertinggi dicatatkan Terengganu iaitu 67 kes atau 86 peratus, diikuti Kedah (43 kes atau 80 peratus), Kelantan ( 97 kes atau 79 peratus), Melaka (22 kes atau 78 peratus) dan Johor 183 atau 72 peratus.

Semalam, jumlah kes harian kes adalah sebanyak 4,965 kes termasuk 29 kes import.

Keseluruhannya sejak pandemik Covid-19 melanda negara awal tahun lalu hingga semalam, sebanyak 2,661,956 kes positif dikesan, dengan 2,576,870 pesakit telah sembuh.

Selangor kekal menjadi negeri tertinggi merekodkan jumlah jangkitan Covid-19 iaitu sebanyak 761,494 kumulatif positif, dengan 735,632 pesakit sembuh, dan 9,833 kematian.

Sehingga semalam negeri itu merekodkan 17,606 kes aktif dengan 15,471 pesakit menjalani kuarantin di rumah; 1,069 ditempatkan di PKRC; 995 dimasukkan ke hospital; dan 71 dirawat di ICU, termasuk 47 pesakit yang memerlukan alat bantuan pernafasan.


Tokoh agama kontroversi Indonesia dibebas dengan parol

Tokoh agama kontroversi Indonesia Rizieq Syihab dibebaskan secara parol pada Rabu (20 Julai 2022), lima bulan sebelum selesai hukuman penjara dua tahun dikenakan terhadapnya kerana berbohong mengenai keputusan ujian diagnostik Covid-19.

Kementerian Kehakiman berkata pembebasan itu bersyarat dan Rizieq mesti mengikuti beberapa program disediakan Pusat Koreksional Jakarta Pusat atau parol dibatalkan.

“Dia mesti mengelak daripada tindakan yang berpotensi mencetuskan kekacauan awam atau lebih teruk mengakibatkan kesalahan jenayah.

“Jika itu berlaku, pembebasan bersyaratnya akan dibatalkan,” kata jurucakap Kementerian Kehakiman Rika Aprianti di Jakarta.

Beliau menegaskan bahawa Rizieq telah diberitahu secara peribadi tentang semua syarat untuk pembebasannya.

Pemimpin de facto Barisan Pembela Islam atau FPI yang kini telah diharamkan, pada mulanya dijatuhi hukuman penjara empat tahun kerana menyebarkan tuntutan palsu berkaitan keadaan kesihatannya dan mencetuskan kekacauan pada Jun lalu.

Tetapi pada November Mahkamah Agung memotong separuh daripada hukuman penjara setelah mendengar rayuannya, dengan panel hakim mengatakan tidak ada bukti pergolakan awam akibat daripada tindakannya.

Rizieq ditahan sejak 12 Disember 2020, sebelum parolnya. Mengikut undang-undang, banduan layak mendapat parol selepas menjalani dua pertiga daripada hukuman dan menunjukkan tingkah laku yang baik.

Selepas tiba di rumahnya di Tanah Abang, Jakarta Pusat, Rizieq memberitahu media tempatan bahawa dia akan “terus berjuang untuk umat Islam”.

Sabitan jenayahnya adalah kemuncak daripada siri pertempuran antara FPI dan pihak berkuasa berikutan ketibaannya pada November 2020 selepas hampir tiga tahun dalam buangan di Arab Saudi.

Beliau mencetuskan kemarahan orang ramai dengan mengadakan perhimpunan besar-besaran tanpa menghiraukan protokol kesihatan semasa penularan wabak Covid-19 di ibu negara Indonesia.

Dia tidak mengendahkan saman polis untuk disoal siasat berkaitan kejadian itu dan usaha mengejar konvoi kenderaannya di lebuh raya sebulan kemudian menyebabkan enam pengawalnya ditembak mati oleh polis.

Rizieq kemudiannya menyerahkan diri kepada polis dan ditahan.

Kerajaan memasukkan FPI ke dalam senarai organisasi yang diharamkan pada Disember 2020, memetik kaitan dengan keganasan dan tindakan ganas terhadap orang awam.

Menteri Keselamatan Mohammad Mahfud MD berkata FPI secara teknikalnya tidak mempunyai sebarang “kedudukan undang-undang” sejak 20 Jun 2019, apabila permitnya tamat tempoh dan kerajaan enggan memperbaharui.

“Pertubuhan itu telah dibubarkan secara sah tetapi FPI meneruskan aktiviti yang melanggar undang-undang,” kata Mahfud ketika itu.

Itu membawa kepada keputusan bersama oleh agensi penguatkuasaan undang-undang negara untuk mengharamkan FPI sepenuhnya.

Menurut data kerajaan, sekurang-kurangnya 35 ahli atau bekas ahli kumpulan itu telah dikaitkan dengan keganasan dan 29 daripadanya disabitkan kesalahan.

Selain itu, 206 anggota FPI terlibat dalam perbuatan jenayah lain dan sekurang-kurangnya 100 daripada mereka didapati bersalah oleh mahkamah. – Agensi


Setelah dua tahun Australia buka semula sempadan

Australia akan membuka semula sempadannya kepada pelancong mulai 21 Februari, umum Perdana Menteri Scott Morrison hari ini, menamatkan beberapa sekatan pandemik yang paling ketat dan paling lama di dunia.

“Sudah hampir dua tahun sejak kami mengambil keputusan untuk menutup sempadan ke Australia,” kata Morrison selepas mesyuarat Kabinet berkaitan keselamatan negara.

Beliau mengumumkan sempadan akan dibuka semula kepada semua pemegang visa pada 21 Februari tahun ini, sambil menambah:

“Jika anda diberi vaksin dua kali, kami berharap dapat mengalu-alukan anda kembali ke Australia.”

Sempadan Australia ditutup pada Mac 2020 dengan harapan dapat melindungi benua pulau itu daripada wabak Covid-19 yang semakin meningkat.

Selama tempoh itu, warga Australia dilarang keluar dan hanya segelintir pelawat diberikan pengecualian untuk masuk.

Sekatan dikenakan sebelum ini menyebabkan puluhan ribu rakyat Australia terkandas di luar negara, menghancurkan industri pelancongan bernilai berbilion dolar, dan sering menimbulkan perdebatan sengit berhubung status Australia sebagai negara moden, terbuka dan berpandangan jauh.

Bagi setiap bulan penutupan sempadan dilaksanakan kos perniagaan yang ditanggung adalah kira-kira AS$2.6 bilion, menurut Dewan Perniagaan dan Industri Australia.

Bagaimanapun, dalam tempoh beberapa bulan kebelakangan, sekatan mula dilonggarkan secara beransur-ansur untuk warga Australia, penduduk tetap dan pelajar.

Keputusan terkini akan menyaksikan hampir semua sekatan akan ditarik balik.

Hampir 95 peratus daripada populasi Australia berumur 16 tahun ke atas sudah menerima lengkap dua dos vaksin COVID-19 dan hampir sembilan juta individu pula menerima dos penggalak. – Agensi


Saarani yakin lama kelamaan ahli UMNO Perak akan sokong PH-DAP

Kerjasama dengan Pakatan Harapan (PH) dan DAP dalam membentuk kerajaan negeri Perak mendapat sokongan semua pemimpin UMNO negeri itu, kata Datuk Seri Saarani Mohamad.

Menteri Besar Perak itu berkata penjelasan sudah diberikan kepada semua pemimpin akar UMNO-Barisan Nasional (BN) berhubung keputusan untuk bersama dengan PH-DAP dan rata-rata memahami keputusan tersebut serta sedia menjadi kawan baik dengan seteru politik mereka itu.

“Jadi di peringkat UMNO dan BN, saya sudah membuat tindakan pertama dengan mengadakan mesyuarat khas Perhubungan Umno negeri di mana saya melaporkannya di dalam mesyuarat itu dan mereka bersetuju dengan tindakan ini.

“Di peringkat negeri, saya sudah memanggil semua pemimpin UMNO dan BN pada Jumaat lalu dan diberi penjelasan di mana kesemua mereka menerimanya dengan baik,” katanya dipetik laporan BH.

Saarani berkata, beliau juga mengarahkan pemimpin UMNO turun padang dan memaklumkan kepada semua pimpinan peringkat cawangan.

“Setakat ini maklum balas saya terima tiada masalah malah mereka bersetuju dengan pendirian yang saya buat.

“Walaupun pendirian awalnya dia mungkin rasa agak pahit tetapi itulah keputusan yang ada dan sudah dibuat dan kita yakin keputusan itu betul,” katanya.

Beliau berkata, pimpinan UMNO peringkat negeri juga bersetuju untuk turun padang dan memberi penjelasan kepada ahli Umno di peringkat bawah.

“Saya yakin lama kelamaan mereka akan dapat menerima kerana yang paling penting kena faham kerajaan perlu ditubuhkan untuk meneruskan pembangunan negeri,” katanya.


Kes VLN: Saksi beritahu serah tunai RM3 juta kepada Zahid di Sri Satria

Seorang bekas kakitangan Ultra Kirana Sdn Bhd (UKSB) hari ini Mahkamah Tinggi Shah Alam bahawa beliau pernah menyerahkan wang tunai RM3 juta di dalam sebuah bagasi kepada Datuk Seri Ahmad Zahid Hamidi di kediaman rasmi timbalan perdana menteri di Putrajaya.

Bekas Pengurus Pentadbiran UKSB, David Tan Siong Sun, yang juga saksi ke-17 pendakwaan, mendedahkan perkara itu semasa pemeriksaan utama perbicaraan rasuah sistem visa luar negara (VLN) Zahid.

Mengimbas kembali dua peristiwa berasingan apabila beliau sendiri menghantar bayaran tunai kepada Zahid, Tan memberitahu mahkamah bahawa beliau telah pergi ke Sri Satria untuk membuat penghantaran diiringi bekas Pengarah UKSB Wan Quoris Shah Wan Abdul Ghani dan Harry Lee Vui Khiun.

“Kali kedua saya membawa bagasi, yang saya tinggalkan di ruang tamu sebelum saya menunggu di luar,” kata Tan.

Beliau juga berkata Zahid tidak pernah menolak atau memulangkan wang itu pada bila-bila masa selepas dua penghantaran yang dibuatnya.

Bagi wang tunai yang digunakan untuk membayar Zahid, Tan menjelaskan bahawa dana itu diperoleh daripada rakan niaga UKSB di Hong Kong yang akan menyalurkannya ke Malaysia melalui akaun bank yang disediakan oleh pengurup wang di sini.

“Wang yang kami gunakan untuk bayaran bulanan dan sekali sahaja tidak diambil daripada akaun UKSB.

“UKSB tidak mempunyai dana yang mencukupi untuk menampung pembayaran, jadi disebabkan itu, saya terpaksa meminta rakan kongsi perniagaan kami di Hong Kong untuk membantu kami.

“Dana dari Hong Kong akan disalurkan ke Malaysia melalui pengurup wang di Kuala Lumpur, dan kemudian diserahkan kepada saya secara tunai,” katanya.

Selepas menerima wang tunai itu, Tan berkata beliau akan menyimpannya di dalam peti deposit keselamatan syarikat sebelum pengeluaran wang tunai bulanan kepada Zahid.

Mengenai pembayaran tunai yang dibuat kepada Zahid, Tan berkata adalah menjadi kepercayaan UKSB bahawa dengan memberinya wang, Zahid akan melayan UKSB dengan lebih baik kerana syarikat itu mengetahui terdapat beberapa pesaing lain yang cuba mengambil alih kontrak VLN.

Sehubungan itu, Tan mendedahkan bahawa penghantaran pertama sebanyak S$200,000 telah dibuat pada Oktober 2014 dan diteruskan sehingga Februari 2015 sebelum jumlah itu dinaikkan kepada S$300,000 sebulan dari Mei 2015 dan seterusnya kepada S$520,000 sebulan pada Julai 2017 sehingga Ogos 2018.

“Angka ini (S$520,000) adalah berdasarkan anggaran Wan Quoris Shah mengenai dana yang diperlukan untuk setiap Bahagian UMNO.

“Kalau tak silap dia kata ada kira-kira 190 bahagian UMNO di seluruh negara. Beliau menganggarkan kira-kira RM10,000 bagi setiap bahagian berjumlah RM1.9 juta sebulan. Saya kemudian mengira kadar penukaran semasa untuk Dolar Singapura, yang mencecah kira-kira S$520,000,” katanya.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasminya.

Presiden UMNO itu didakwa melakukan semua perbuatan berkenaan di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung. – MM


Ringgit jatuh 35 mata asas, Bursa Malaysia terus catat pemulihan

Dolar Amerika Syarikat (AS) ditutup hampir kepada paras tertinggi dalam tempoh 32 tahun, disokong prospek kenaikan kadar faedah Rizab Persekutuan (Fed) yang agresif, terus menekan nilai ringgit.

Ketika ditutup pada jam 6 petang tadi (19 Oktober 2022), nilai ringgit jatuh 35 mata asas kepada 4.7180 berbanding satu dolar AS. Ringgit dibuka pada 4.7160 ketika awal dagangan pagi tadi, setelah ditutup 4.7145 pada Selasa.

Pound Sterling bergabung pada pertengahan julat dagangannya minggu ini, menyebabkan ringgit jatuh kepada 5.3233 berbanding 5.3118 ketika ditutup semalam.

Ringgit juga susut sedikit berbanding dolar Singapura kepada 3.3176 daripada 3.3168 yang ditutup semalam.

Bagaimanapun, ringgit dilaporkan meningkat sedikit berbanding euro pada 4.6326 berbanding 4.6372 sebelumnya, selain naik berbanding yen Kepun pada 3.1611 daripada 3.1630 ketika ditutup pada Selasa.

Menteri Kewangan Jepun Shunichi Suzuki hari ini dilaporkan berkata beliau sedang menyemak kadar mata wang “dengan teliti” dan dengan lebih kerap.

Dolar AS, yang kini menjadi mata wang pilihan selamat, telah merosot minggu ini di tengah-tengah kenaikan harga dalam ekuiti di seluruh dunia berikutan beberapa pendapatan yang meningkat.

Tetapi sokongan asas terus datang daripada harga pasaran untuk dua lagi kenaikan 75 mata asas daripada Fed tahun ini kerana ia memberi tumpuan kepada inflasi, walaupun berisiko mencetuskan kemelesetan.

Sementara itu, FBM KLCI meneruskan keuntungannya dan kekal di atas paras 1,400 mata. Indeks penanda aras ditutup naik 14.74 mata, atau 1.05 peratus kepada 1,415.40 mata.

Sebanyak 437 untung berbanding 426 rugi dan 382 tidak berubah. Jumlah dagangan adalah 2.23 bilion saham bernilai RM1.72 bilion.

Data pasaran saham menunjukkan dana asing dan peruncit adalah pembeli bersih pada Selasa memperoleh ekuiti masing-masing bernilai RM103 juta dan RM6 juta, manakala institusi tempatan adalah penjual bersih pada RM108 juta.


KM Melaka berdepan undi tak percaya: Lapor Sin Chew Daily

Desas-desus kembali muncul menggugat politik dalaman UMNO yang mentadbir kerajaan negeri Melaka, apabila Ketua Menteri (KM) Datuk Seri Sulaiman Md Ali dilapor berkemungkinan berdepan undi tidak percaya.

FMT yang memetik laporan Sin Chew Daily melaporkan Sulaiman mungkin berdepan undi tidak percaya pada sidang Dewan Undangan Negeri (DUN) yang akan bermula 25 Julai depan.

Akhbar itu memetik sumber sebagai berkata Pengerusi Badan Perhubungan UMNO Melaka Datuk Seri Ab Rauf Yusoh berhasrat mengambil alih jawatan daripada Sulaiman.

Rauf yang juga Ahli Dewan Undangan Negeri (ADUN) Tanjung Bidara, sebelum ini dikaitkan dengan usaha merampas jawatan itu, tetapi beliau sudah beberapa kali menafikannya.

Pertelingkahan berhubung pelantikan Sulaiman sebagai KM Melaka tercetus selepas Barisan Nasional (BN) menang besar pada Pilihan Raya Negeri (PRN) 20 November tahun lalu.

Malah, tanpa menunggu pagi ini, ADUN Lendu itu tergesa-gesa mengangkat sumpah jawatan KM ke-13, kira-kira jam 1 pagi 21 November lalu.

Majlis angkat sumpah diadakan di hadapan Yang di-Pertua Negeri Tun Mohd Ali Rustam, beberapa jam setelah BN diumum menang 21 daripada 28 kerusi DUN.

Ia merupakan kali kedua Sulaiman dilantik sebagai KM Melaka selepas pertama kali dilantik ke jawatan berkenaan pada 9 Mac 2020, menggantikan Adly Zahari yang dilantik KM Melaka ke-11 pada 11 Mei 2018.

Namun, spekulasi terus bertiup kencang apabila ada usaha oleh pihak tertentu di dalam UMNO untuk ‘menggulingkan’ Sulaiman.

Menurut laporan itu, beliau dikatakan mendekati beberapa wakil rakyat kerajaan untuk meraih sokongan bagi mengusulkan undi tidak percaya terhadap Sulaiman.

Rauf kini ialah Exco perindustrian, pelaburan dan pembangunan usahawan Melaka.

Pada 21 Mei lalu, Sulaiman menafikan melepaskan jawatannya selepas seorang ketua bahagian UMNO mendakwa ADUN Lendu itu dipaksa menandatangani surat peletakan jawatan.

Sebelum ini, UMNO Bahagian Alor Gajah mencadangkan Sulaiman dilantik sebagai Pengerusi Badan Perhubungan UMNO negeri dan Pengerusi BN Melaka yang baharu menggantikan Rauf.

Ketua UMNO bahagian itu Datuk Rospandi Leman dilaporkan berkata langkah itu untuk mengukuhkan kepimpinan UMNO dan BN di peringkat bahagian serta negeri sekiranya KM adalah individu yang sama memegang kedua-dua jawatan tersebut.


Hasni umum cari tapak perumahan Felda walaupun banyak projek lama terbengkalai

Kerajaan Negeri Johor telah mengenal pasti tapak yang bersesuaian untuk membina kediaman bagi generasi kedua Felda, ia walaupun terdapat banyak projek perumahan yang sama sudah banyak terbengkalai.

Menteri Besar Datuk Hasni Mohammad berkata ia akan dibangunkan oleh Perbadanan Kemajuan Perumahan Negeri Johor di lokasi yang mempunyai kemudahan infrastruktur lengkap dan membangun, ia susulan pendedahan oleh media kegagalan projek perumahan peneroka yang banyak terbengkalai.

“Generasi kedua Felda amat memerlukan perumahan dan antara impian Barisan Nasional (BN) adalah untuk menyediakan 3,200 lot tanah untuk mereka membina kediaman kerana Felda kedua terbesar di negara ialah di Johor.

“Saya telah kenal pasti tapak… kita tidak mahu membina perumahan di lokasi yang serba berkurangan, maka lot-lot ini disediakan beserta kemudahan infrastruktur yang perlu supaya memberi faedah kepada generasi kedua Felda,” katanya menurut laporan Bernama.

Beliau berkata demikian semasa berucap pada majlis sempena lawatan Perdana Menteri Datuk Seri Ismail Sabri Yaakob di Residensi Larkin Indah di sini hari ini.

Hasni juga berkata pemaju yang tidak dapat melaksanakan projek perumahan rakyat dalam tempoh terdekat diminta menyerahkan semula tapak projek terbabit kepada kerajaan negeri melalui Perbadanan Kemajuan Perumahan Negeri Johor.

Beliau berkata ini bagi membolehkan perbadanan itu mengenal pasti pihak dan pemaju lain yang boleh meneruskan pembangunan projek perumahan tersebut dengan segera untuk memenuhi permintaan rakyat.

“Kerajaan negeri bersedia melepaskan pemaju daripada obligasi mereka untuk membina perumahan rakyat… sebanyak 1,960 hektar telah dikenal pasti sebagai tapak projek perumahan rakyat yang belum dibangunkan yang kita akan beri tumpuan dan cari kaedah,” katanya.

Hasni berkata pembinaan semula perumahan rakyat boleh dilaksanakan kerana kebanyakan kawasan projek telah dibangunkan dan dikelilingi kemudahan infrastruktur asas yang baik.

Beliau berkata kerajaan negeri juga tidak mempunyai kesukaran untuk mengenal pasti pihak yang boleh membangunkan projek perumahan berharga di antara RM100,000 hingga RM300,000.

“Ini satu pendekatan yang kerajaan negeri akan beri keutamaan selepas mendapat mandat baharu daripada rakyat. Kita akan laksanakan perkara ini dan bukan hanya untuk banyakkan rumah transit, sewa untuk beli dan sewa bagi memenuhi permintaan keluarga baharu malah untuk mereka memiliki rumah yang berkualiti,” katanya.


Hati-hati ‘ayat power’ Afrika

“Jangan mudah terpesona dengan gambar profil cantik atau tampan digunakan di media sosial dan jangan mudah terpedaya dengan kata manis atau janji mereka.”

Itu pesan Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob, bagi yang suka sangat mencari pasangan orang asing untuk bercinta. Macam lah kat Malaysia kita ini dah tidak ada lagi wanita cantik dan jejaka tampan.

Tapi bila Zainuddin peringatkan dengan kata-kata “…jangan mudah terpedaya dengan kata manis dan janji mereka”, terus teringat rakan-rakan masa muda-muda dulu.

‘Kata dan janji manis’ masa Tok Akhi muda-muda dulu disebut ‘ayat power’ yang digunakan untuk memikat gadis-gadis yang susah didekati – sekadar untuk berkenalan, tapi kadang-kadang sebagai menyahut cabaran rakan-rakan.

Kadang-kadang gadis-gadis seperti ini nampak luarannya agak tegas, takut orang hendak dekati. Tapi sebenarnya ‘dalam hati ada taman’. Sebab itu bila kena ‘ayat power’ terus boleh diajak berbual dan jalan-jalan.

Rupanya ‘ayat power’ ini masih berlaku sehingga sekarang, terutama membabitkan lelaki asing dan wanita tempatan kita.

Sebab itu, kajian Polis Diraja Malaysia (PDRM) mendapati trend kes penipuan cinta atau ‘Love Scam’ menunjukkan peningkatan dalam tempoh tiga tahun kebelakangan ini.

Hati-hati dengan sindiket Love Scam.

Sebagaimana didedahkan Zainuddin bahawa 1,535 kes penipuan Love Scam dilaporkan pada tahun 2019 membabitkan kerugian RM79.11 juta dan pada tahun berikutnya kes meningkat kepada 1,582 dan kerugian mencecah RM58.33 juta.

“Untuk tempoh empat bulan pertama tahun ini, sebanyak 549 kes dilaporkan membabitkan kerugian RM20.58 juta,” kata Zainuddin sambil menegaskan walaupun PDRM berusaha menangani kes berkenaan dengan serius, tetapi komitmen masyarakat juga amat diperlukan.

Tok Akhi pun hairan juga kerana media sering melaporkan kes Love Scam ini, tapi mangsa semakin bertambah dan jumlah kerugian pula sehingga jutaan ringgit. Di mana silapnya sistem sosial kita hingga ramai yang terpengaruh hanya dengan ‘ayat power’ dan janji manis si dahi licin dan si hidung belang?

Nak kata pihak berkuasa tidak bertindak tak boleh sebab sebagaimana diterangkan Zainuddin bahawa sejak tahun 2019 hingga Mac 2021, sebanyak 2,251 operasi dilakukan dan daripada jumlah itu, 2,826 orang ditahan.

Mungkin juga kita kena minta kerjasama mangsa menceritakan kisah awal sehingga mereka terpedaya dengan ‘ayat power’ si cantik dan si tampan. Bukan apa, ini boleh membantu orang lain daripada tersangkut dengan ‘Love Scam’.

Apapun, Zainuddin terus menasihatkan orang ramai supaya tidak mendedahkan nombor akaun bank atau identiti diri dan keluarga kepada mana-mana individu tidak dikenali atau baru dikenali di internet.

“Selain itu, perlu berhati-hati memilih rakan melalui media sosial atau alam maya terutamanya yang kononnya berasal dari luar negara.

“Jangan sewenang-wenangnya memberi pinjaman atau memasukkan wang ke akaun peribadi individu tidak dikenali sekiranya diminta kenalan laman sosial melalui telefon, SMS dan e-mel,” pesan Zainuddin.

Sekiranya ada keperluan untuk membuat transaksi, buat semakan terlebih dulu di laman sesawang http://ccid.rmp.gov.my/semakmule/ atau muat turun aplikasi ‘Semak Mule CCID’.

Beliau turut meminta orang ramai menghubungi CCID Scam Response Centre di talian 03-2610 1559 atau 03-2610 1599 untuk menyalurkan sebarang maklumat atau mempunyai sebarang keraguan berkaitan jenayah komersial.

Zainuddin menjelaskan penipuan cinta atau Love Scam adalah modus operandi yang kerap digunakan sindiket penipuan didalangi warga Afrika untuk memperdaya mangsa berbanding sindiket penipuan lain.

Tok Akhi buat kesimpulan – rupa-rupanya ‘ayat’ dari Afrika lagi ‘power’ daripada kita hingga boleh dapat jutaan ringgit. Hati-hati dengan ‘ayat power’ ini.

Tok Akhi
Shah Alam


Guan Eng kena kecam isu kaum lain jadi PM Malaysia

Kenyataan Pengerusi DAP Kebangsaan Lim Guan Eng berhubung pelantikan menteri dan Perdana Menteri (PM) Malaysia daripada kaum selain Melayu dan Islam, mendapat kecaman netizen yang rata-rata menyuruh beliau belajar bercakap bahasa Kebangsaan dengan fasil terlebih dahulu.

Dalam kenyataannya pada satu sidang media yang disiarkan di Awani hari ini, bekas Ketua Menteri Pulau Pinang itu menasihati rakyat supaya tidak terjerat dengan isu perkauman dan agama, sekiranya mahu melihat negara terus maju.

“Kalau kita nak negara maju ke depan, jangan kita masih terjerat dalam isu-isu kaum dan agama. Tengok dekat Great Britain sekarang seorang daripada kaum minoriti… seorang yang berketurunan India dan Hindu boleh jadi perdana menteri.

“Kita sekarang masih keluarkan tohmahan berdasarkan agama dan bangsa. Ya… kita (PH) sokong Anwar Ibrahim sebagai perdana menteri… jangan ada tanggapan lain bila seorang bukan Islam jadi menteri, dilemparkan bantahan berdasarkan keturunan kita… berdasarkan bangsa, latar belakang kita.

“Semata-mata itu sahaja. Macam mana boleh cakap bahawa kita hormati semua rakyat Malaysia, tak kira kaum dan agama. Jadi itu bukanlah kerajaan Malaysia yang rakyat mahu,” kata Guan Eng.

Namun, sehingga berita ini ditulis terdapat lebih 2,000 komen netizen yang kebanyakannya mengecam kenyataan beliau.

Antaranya, Ezany, yang menegur Guan Eng sambil berkata PM baharu Britain Rishi Sunak tidak berkiblatkan India, selain berasimilasi dengan penduduk tempatan.

“Dia (Sunak) menguasai bahasa ibunda negara dia dilahirkan dengan begitu baik. Dia faham dan ikut Perlembagaan Negara dia (Britain).

“Kamu (Guan Eng) nak jadi macam PM UK, boleh saja. Asalkan kamu berkiblatkan Perlembagaan Malaysia. Itu pun kalau boleh lah,” katanya.

Seorang lagi, HrSykrn ShfZkh menempelak Guan Eng kerana cepat mengambil contoh daripada negara lain untuk dijadikan rujukan dalam sesuatu isu.

“Bab cari ‘contoh’, cepat je jadikan rujukan.. Bukan isu kaum.. Kita nak pemimpin yang betul-betul Malaysia.. Tengok PM baharu UK tu.. ada bahasa dia pelat-pelat pekat? Ada bahasa dia terbelit-belit dengan bahasa kaum dia??

“Ini bercakap pun pelat itu ini, bahasa berterabur.. Ada hati nak tunjuk lagi berkuasa,” katanya.

Cik Rembulan pula menyuruh Guan Eng tinggal di United Kingdom (UK) kerana kemungkinan boleh menjadi PM negara itu.

“Cuba lah saudara Lim Guan Eng p (pergi) duduk UK.. manalah tahu boleh jadi perdana menteri di sana..malaysia ni tak terima bangsa lain jadi perdana menteri..hati kami masih terluka dengan isu 30 ringgit,” katanya.

Mohd Hanip pula berkata:

“PM UK asal India pun dia tak cakap guna bahasa Tamil dalam urusan rasmi kerajaan. Beza dengan Malaysia.. dapat kuasa saja habis ubah bahasa semua sampai urusan kerajaan pun nak diMandarinkan.. Apa yang payah sangat semua guna Bahasa Melayu?,” soalnya.

Kata Mohamed Kasim Abd Razak “Lahir di Malaysia…bercakap bahasa Melayu pun tak fasih…berkiblatkan negara lain…macamana nak jadi PM Malaysia….jadi pm tepi pun tak layak…”.


RUU antilompat parti dijangka ke Parlimen 18 Julai, warta September

Jawatankuasa Pilihan Khas Parlimen telah memuktamadkan draf rang undang-undang (RUU) bagi mencegah ahli Dewan Rakyat melompat parti, kata Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar

RUU dan laporan jawatankuasa itu akan dibentangkan di Parlimen pada 18 Julai, katanya dalam satu kenyataan hari ini.

Menurutnya jawatankuasa ini juga telah menjawab soalan yang dibangkitkan oleh beberapa menteri ketika mesyuarat Kabinet 1 Jun lalu dan ia telah dibawa ke mesyuarat jemaah menteri pagi tadi.

Jawatankuasa pilihan khas yang meneliti RUU Perlembagaan (Pindaan) (No.3) 2022 dan berhubung peruntukan yang melarang ahli Parlimen daripada melompat parti akan menjadi rujukan kepada Ahli Parlimen apabila diletakkan di meja mereka pada 18 Julai nanti, katanya.

Wan Junaidi berkata garis masa juga telah dipersetujui hari ini untuk RUU berkenaan, di mana dicadangkan Bahagian Hal Ehwal Undang-undang (BHEUU) Jabatan Perdana Menteri dan Jabatan Peguam Negara mengadakan pertemuan dengan Ahli Parlimen kerajaan pada 25 Julai dan sesi dengan Ahli Parlimen Pembangkang pada 26 Julaii.

Ia akan diikuti dengan cadangan perbahasan di Dewan Rakyat pada 27 dan 28 Julai tertakluk kepada budi bicara speaker.

Garis masa juga mencadangkan sesi pertemuan dengan ahli Dewan Negara pada 8 Ogos, diikuti bacaan kali pertama di Dewan Negara pada 9 Ogos dan bacaan kedua pada 10 Ogos.

Selepas Dewan Rakyat dan Dewan Negara meluluskan RUU itu, Wan Junaidi menambah bahawa ianya kemudian akan dipersembahkan kepada Yang di-Pertuan Agong antara 11 Ogos dan 26 Ogos untuk perkenan diraja, dan dijangka diwartakan antara 29 Ogos dan 2 September.


18 kematian BID semalam

Jumlah kematian akibat komplikasi Covid-19 sejak 17 Mac 2020 meningkat kepada 34,664 kes setelah 64 lagi pesakit meninggal dunia dalam tempoh 24 jam semalam, 24 Mac 2022.

Jumlah kematian semalam termasuk 18 pesakit yang meninggal dunia di luar fasiliti kesihatan sebelum dibawa ke hospital atau kes ‘brought in death’ (BID) menjadikan kumulatif kes itu sebanyak 7,302 kes.

Bagaimanapun, tiada maklumat diberikan sama ada kes BID berkenaan turut melibatkan 239,934 individu yang positif Covid-19 tetapi diarah menjalani kuarantin di rumah.

Selain daripada kes BID itu, kematian semalam turut melibatkan 26 pesakit lengkap divaksin; 18 penerima dos penggalak, 17 tidak divaksin dan tiga belum lengkap vaksinasi.

Berdasarkan statistik laman sesawang CovidNOW, untuk tempoh seminggu lalu, 35.2 peratus kematian melibatkan pesakit berusia 80 tahun dan ke atas; 26.3 peratus (70-79 tahun); 18.0 peratus (60-69 tahun); 10.9 peratus (50-59 tahun); 6.1 peratus (40-49 tahun);

Sebanyak 1.7 peratus kematian melibatkan pesakit berusia 30 hingga 39 tahun; masing-masing 0.5 peratus bagi usia 0-4 tahun dan 18-29 tahun; dan masing-masing 0.4 peratus (5-11 tahun, dan 12-17 tahun).

Sementara itu, Johor mencatat jumlah kematian tertinggi berbanding negeri-negeri lain apabila merekodkan 11 kematian semalam, termasuk tiga kes BID, menjadikan kumulatif 4,383 kes.

Kes kematian di Johor itu turut melibatkan empat pesakit yang menerima vaksin lengkap, tiga penerima dos penggalak, tiga pesakit tidak divaksinasi, dan satu kes belum lengkap vaksinasi.

Sehingga semalam, Johor mencatat kumulatif positif sebanyak 366,405 kes, dengan 349,612 pesakit telah sembuh, dan 12,410 kes masih aktif dengan 11,613 menjalani kuarantin di rumah.

Seramai 72 pesakit ditempatkan di PKRC; 694 dimasukkan ke hospital; dan 31 pesakit lagi dirawat di unit rawatan rapi (ICU), dengan 22 daripadanya memerlukan alat bantuan pernafasan.

Sejak 24 Februari 2021 hingga semalam juga seramai 3,065,051 atau 80.8 peratus populasi di Johor lengkap divaksinasi, 3,276,136 atau 86.4 peratus lagi menerima sekurang-kurangnya satu dos, dan 2,056,305 atau 75.2 peratus individu dewasa menerima dos penggalak.

Bagi negeri-negeri lain, Perak mencatat sembilan kematian, diikuti masing-masing lapan kes di Kedah serta Selangor; Melaka (lima); dan masing-masing empat di Negeri Sembilan, Pahang serta Sarawak.

Terengganu merekodkan tiga kes kematian; masing-masing dua di Kelantan, Pulau Pinang serta Sabah, dan masing-masing satu di Perlis serta Kuala Lumpur.

Tiada kematian akibat Covid-19 dilaporkan di Labuan dan Putrajaya semalam.

Pecahan kes berkaitan Covid-19 di setiap negeri sehingga 24 Mac 2022.


Bersatu tak bicang kedudukan Ismail Sabri sebagai PM, fokus isu rakyat

Tiada perbincangan berkaitan kedudukan Datuk Seri Ismail Sabri Yaakob sebagai Perdana Menteri dalam Mesyuarat Majlis Pimpinan Tertinggi (MPT) Bersatu pada Rabu lepas.

Timbalan Presidennya Datuk Seri Ahmad Faizal Azumu berkata parti itu hanya membincangkan mengenai persiapan menghadapi pilihan raya umum ke-15 (PRU-15) dan masalah dihadapi rakyat pada masa ini, lapor Bernama.

“Tidak ada bincang kedudukan Perdana Menteri. Kami menyokong Perdana Menteri sedia ada dan mahu kerajaan yang stabil supaya boleh fokus masalah rakyat dan bukannya masalah peribadi politik

“Kami berbincang tentang persiapan menghadapi pilihan raya dan masalah kos sara hidup, masalah harga makanan tinggi dan cara mencari jalan bagaimana hendak membantu kerajaan menangani masalah rakyat,” katanya ketika ditemui pemberita selepas merasmikan Surau Al-Faizin di Sekolah Kebangsaan Pasukan Polis Hutan Ulu Kinta di sini hari ini.

Menteri Belia dan Sukan itu mengulas laporan media yang memetik sumber mendedahkan antara perkara disebut dalam mesyuarat itu adalah Bersatu boleh menukar kerajaan Ismail Sabri tanpa mengadakan pilihan raya sekiranya mendapat sokongan Parti Pejuang Tanah Air (Pejuang), Parti Warisan Sabah (Warisan) dan Pakatan Harapan (PH).

Beliau yang juga ahli Parlimen Tambun berkata Bersatu sentiasa mengutamakan masalah rakyat dan dakwaan bahawa perkara berkenaan antara cadangan dikemukakan oleh kalangan pemimpin parti adalah tidak benar.

“Kalau ada ura-ura perbincangan lain itu bohong. Bersatu tidak bincang berkaitan politik. Bersatu bincang masalah rakyat,” katanya.


Titah Agong: Penjelasan dua pakar Perlembagaan dan undang-undang

[Perbincangan Yang di-Pertuan Agong dengan pemimpin politik, perbincangan khas bersama Raja-Raja Melayu, penubuhan Mageran dan perlantikan Perdana Menteri oleh Majlis Raja-Raja]

Dalam masa dua minggu ini, sekurang-kurangnya empat perkara penting telah berlaku berkaitan dengan politik negara.

Pertama, Yang di-Pertuan Agong telah perkenan menghadap pemimpin parti-parti politik dan para pakar agensi kerajaan dan berbincang dengan Raja-Raja Melayu.

Kedua, Tun Dr Mahathir mencadangkan penubuhan agensi seumpama Majlis Gerakan Negara (MAGERAN).

Ketiga, Tengku Razaleigh mencadangkan Majlis Raja-Raja melantik Perdana Menteri baharu.

Keempat, keputusan atau titah yang dibuat oleh Yang di-Pertuan Agong dan Raja-Raja.

Mengenai yang pertama, oleh kerana kami tidak tahu tentang isi atau isu perbincangan yang sebenar, kami tidak akan membuat apa-apa komen mengenainya melainkan memperingatkan beberapa perkara yang diperuntukkan oleh Perlembagaan Persekutuan (Perlembagaan) secara umum.

Pertama, negara kita mengamalkan sistem Raja Berperlembagaan dan Demokrasi Berparlimen. Prinsip utama dalam sistem yang diamalkan secara serentak ini, melainkan dalam perkara-perkara yang dikecualikan oleh Perlembagaan, Yang di-Pertuan Agong hendaklah bertindak atas nasihat Perdana Menteri dan Kabinet (termasuk Menteri-Menteri) – Perkara 40(1) & (2) Perlembagaan.

Nasihat tersebut mestilah diikuti (Perkara 40(1A)). Melanggar peruntukan itu mungkin akan menyebabkan Peguam Negara tidak dapat membela sekiranya sesuatu cabaran terhadap keputusan atau tindakan Yang di-Pertuan Agong dibawa ke hadapan mahkamah dan mungkin keputusan atau tindakan itu diisytiharkan tak sah.

Kedua, penasihat undang-undang kepada Yang di-Pertuan Agong adalah Peguam Negara. Ini diperuntukkan dalam Perkara 145(2) Perlembagaan. Jika Yang di-Pertuan Agong membelakangkan nasihat Peguam Negara, dan sekiranya berlaku cabaran terhadap sesuatu keputusan atau tindakan Yang di-Pertuan Agong di mahkamah, Peguam Negara sukar untuk mengambil tanggungjawab pembelaan.

Kami berpendapat orang-orang lain yang memberi nasihat kepada Yang di-Pertuan Agong, sekiranya ada, sukar untuk dijamin locus standi bagi mencelah atau membela dalam sesuatu prosiding di mahkamah.

Sebagai Raja Berperlembagaan, Yang di-Pertuan Agong hendaklah menerima nasihat Perdana Menteri, kabinet dan Peguam Negara dalam urusan rasmi yang tidak bersifat tindakan atas budi bicara baginda seperti yang dinyatakan dalam Perlembagaan.

Mungkin nasihat itu tidak disenangi oleh Baginda, tetapi selagi ia bukan mengenai perkara yang Baginda mempunyai budi bicara, Baginda kenalah menerimanya dengan mengambil kira peranan baginda untuk mendapatkan maklumat secukupnya sebagaimana dibenarkan dalam Perkara 40(1) Perlembagaan.

Tindakan yang berbangkit daripada nasihat-nasihat itu juga mungkin tidak disukai oleh pemimpin-pemimpin parti politik pembangkang (atau yang dalam Kerajaan), pemimpin-pemimpin persatuan NGO atau orang ramai, tetapi yang bertanggungjawab terhadapnya adalah Kerajaan.

Pihak-pihak ini tidak boleh mengharapkan, apatah lagi cuba menyebabkan Yang di-Pertuan Agong dan Raja-Raja Melayu tidak mengikut nasihat Perdana Menteri, Kabinet atau Peguam Negara. Remedy mereka adalah di peti undi.

Mereka boleh mengkritik Kerajaan dan parti memerintah sekuat-kuatnya, tetapi bukan mengkritik Yang di-Pertuan Agong kerana bertindak atas nasihat Perdana Menteri atau Kabinet atau Peguam Negara. Itulah sistem Raja Berperlembagaan dan Demokrasi Berparlimen yang diamalkan.

Mengenai perkara kedua (Cadangan penubuhan MAGERAN), Tun Dr. Mahathir Mohamad, bekas Perdana Menteri Malaysia itu mencadangkan penubuhan agensi seumpama MAGERAN, yang kemudiannya beliau namakan sebagai Majlis Pemulihan Negara, yang mempunyai ciri-ciri seperti berikut:

i. Ia bukanlah untuk menggantikan kerajaan sedia ada.

ii. Majlis itu mempunyai tugas-tugas khusus, iaitu mengurangkan kes (Covid-19) baharu sehingga terbentuknya imuniti kelompok di negara ini, serta menyelesaikan isu berkaitan seperti ekonomi, pendidikan (termasuk isu persekolahan), serta politik.

iii. Majlis Pemulihan Negara tidak akan diletakkan di bawah Kerajaan, sebaliknya melaporkan terus kepada Yang di-Pertuan Agong.

iv. Parlimen akan bersidang dan tindakan Majlis akan dibentang kepada Parlimen. Percubaan untuk hapuskan Majlis Pemulihan Negara tidak akan diusahakan oleh Parlimen.

v. Ahli-ahli Majlis akan terdiri dari pakar-pakar perubatan termasuk ahli psikiatri, pakar-pakar ekonomi yang tidak partisan dan berpengalaman di dalam membantu Negara mengatasi krisis, pakar pelaburan yang berpengalaman, penggerak sosial yang telah bukti keupayaan membantu rakyat ketika pandemik, tokoh-tokoh perundangan yang tidak partisan dan beberapa tokoh politik yang tidak bertindak mewakili parti.

vi. Keahlian tidak akan lebih daripada 20 anggota. Tidak ada politik dalam Majlis Pemulihan Negara.

Persoalan yang timbul ialah, apakah punca kuasa Yang di-Pertuan Agong untuk menubuhkan MAGERAN itu? Ordinan Darurat (Kuasa-Kuasa Perlu) 2021 tidak menyebut mengenai penubuhan MAGERAN.

Justeru, kami berpendapat, untuk menubuhkan MAGERAN, Ordinan Darurat (Kuasa-Kuasa Perlu) 2021 perlulah ditamatkan dan digantikan dengan peruntukan yang baharu kerana Ordinan Darurat (Kuasa-Kuasa Perlu) 2021 tidak menyatakan penubuhan Majlis seumpama itu. Atau, sebagai pilihan,Ordinan Darurat (Kuasa-Kuasa Perlu) 2021 perlulah dipinda.

Sebenarnya, MAGERAN yang dicadangkan itu bukanlah sama seperti MAGERAN 1969.

Sebagai contoh, pertama, MAGERAN 1969 ditubuhkan semasa Kerajaan belum dilantik akibat tragedi 13 Mei tersebut berlaku sejurus selepas pilihan raya diadakan. MAGERAN pada 1969 berfungsi seumpama menggantikan Kerajaan. Proklamasi Darurat 2021 dan Ordinan Darurat (Kuasa-Kuasa Perlu) 2021 tidak menggantikan Kerajaan yang sedia ada.

Seksyen 11, Ordinan Darurat (Kuasa-Kuasa Perlu) 2021 memperuntukkan:

“11. Bagi tempoh darurat berkuat kuasa –

(a) Perdana Menteri dan Jemaah Menteri yang wujud sebaik sebelum Proklamasi Darurat dikeluarkan pada 11 Januari 2021 yang telah diberikan kuasa eksekutif hendaklah terus menjalankan kuasa eksekutif Persekutuan dan mana-mana orang yang telah diberi fungsi eksekutif oleh undang-undang, hendaklah terus menjalankan fungsi itu;”

Kedua, berlainan dengan Proklamasi Darurat 1969, seksyen 14(1)(b) Ordinan Darurat (Kuasa-Kuasa Perlu) 2021 memperuntukkan:

(b) Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Yang di-Pertuan Agong.

Tugas-tugas khas yang diberikannya adalah luas, bukanlah sekadar mengurangkan serangan wabak Covic-19. Di mana letaknya sempadan bidang kuasa Kerajaan dan bidang kuasa MAGERAN?

Dari mana MAGERAN akan meperolehi dana untuk melaksanakan tugas-tugasnya?

Semestinya daripada Kerajaan. Katakanlah, Kerajaan, menuruti nasihat Peguam Negara bahawa penubuhan MAGERAN itu tidak sah, dan oleh itu, adalah salah bagi Kerajaan memberi dana untuk membiayai aktiviti MAGERAN dan, oleh itu, Kerajaan enggan memberi dana kepada MAGERAN, bagaimana MAGERAN akan berfungsi?

Dikatakan, MAGERAN tidak akan diletakkan di bawah Kerajaan, sebaliknya melaporkan terus kepada Yang di-Pertuan Agong. Apa akan dilakukan oleh Yang di-Pertuan Agong selepas menerima laporan atau keputusan MAGERAN? Jika dana diperlukan, masalah yang disebut pada perenggan sebelum ini mungkin timbul.

Ia juga akan meletakkan semua kuasa eksekutif yang dijalankan oleh Perdana Menteri, Kabinet dan Menteri-Menteri, kepada Yang di-Pertuan Agong. Memandangkan di bawah Ordinan Darurat (Kuasa-Kuasa Perlu) 2021, Kerajaan, Kabinet dan Menteri masih berfungsi, ia boleh menimbulkan persoalan bahawa akan wujud dua “Kerajaan” pada masa yang sama.

Tidakkah ia akan bercanggah dengan konsep Raja Berperlembagaandan Demokrasi Berparlimen yang berjalan seiring dan pada masa sama meletakkan bidang tugas masing-masing antara keduanya?

Dikatakan dengan adanya MAGERAN, Parlimen akan bersidang dan tindakan MAGERAN akan dibentang kepada Parlimen. Ini boleh dilakukan di bawah OrdinanDarurat (Kuasa-Kuasa Perlu) 2021. Yang di-Pertuan Agong boleh memanggil Parlimen untuk bersidang (Seksyen 14 (1)(b) Ordinan Darurat) dan laporan mengenai Covid-19 yang disediakan oleh Majlis Keselamatan Negara (MKN) boleh dibentangkan di Parlimen.

Mengenai keahlian MAGERAN, ahli-ahli pakar datang daripada kumpulan yang sama, malah mungkin orang yang sama yang akan dilantik. Jika tidak pun, orang-orang yang difikirkan layak dilantik, boleh dicadangkan untuk menganggotai mana-mana task force di bawah kendalian MKN.

Antara ahli-ahli yang dicadangkan termasuklah beberapa tokoh politik yang tidak bertindak mewakili parti. Persoalannya, siapakah mereka? Akhirnya, kita hanya menggantikan tokoh politik Kerajaan (Perdana Menteri) dengan tokoh politik lain, mungkin, wakil pembangkang.

Dikatakan tidak ada politik dalam MAGERAN. Jika ada tokoh politik, baik dari pihak kerajaan atau pembangkang, tidak dapat tidak pertimbangan politik akan diambil kira.

Bagaimana hendak menghalangnya, apatah lagi sekiranya jawatankuasa (baik apa pun namanya) itu dipengerusikan oleh seorang ahli politik?

Kami berpendapat cadangan tersebut akan mencelarukan lagi keadaan. Yang penting ialah keanggotaan jawatankuasa yang akan menasihatkan Yang di-Pertuan Agong atau Kerajaan, di mana berkenaan, sama ada MKN atau MAGERAN.

Jika ditubuh MAGERAN sekalipun, orang yang sama akan duduk di dalamnya juga seperti KSU Kementerian Kesihatan, pasukan keselamatan, seperti polis dan tentera dan lain-lain. Yang lainnya, yang difikirkan sesuai dilantik boleh dilantik duduk dalam MKN.

Justeru, kami medapati tidak ada keperluan untuk menubuhkan satu lagi agensi seperti MAGERAN? Nampaknya yang hendak diganti ialah pengerusinya dengan tokoh politik lain.

Sampai kita kepada cadangan Tengku Razaleigh bahawa Raja-Raja Melayu perlu memilih seorang Perdana Menteri yang baharu untuk mengetuai kerajaan bagi menyelamatkan negara daripada krisis penularan COVID-19, kata Tengku Razaleigh Hamzah.

Menurut beliau Raja-Raja Melayu bertanggungjawab memainkan peranan keperlembagaan itu selepas Dewan Rakyat berdepan kesukaran memilih Perdana Menteri.

Katanya, Dewan Rakyat tidak boleh menentukan Perdana Menteri walaupun ditauliahkan oleh Perlembagaan Persekutuan kerana pada masa ini ia tidak berfungsi secara menyeluruh.

“Dewan Rakyat juga kini dalam keadaan tergantung dan tiada pihak mempunyai majoriti untuk membuat keputusan,” katanya.

Peranan memilih Perdana Menteri itu timbul selaras dengan sumpah jawatan Yang di-Pertuan Agong disaksikan wakil Raja-Raja Melayu yang memilih baginda sebagai mewakili Majlis Raja-Raja, katanya.

Dengan hormat, alasan yang diberinya itu bukanlah hujah undang-undang yang memberi kuasa kepada Majlis Raja-Raja untuk melantik seorang Perdana Menteri. Tiada peruntukan Perlembagaan yang telah dirujuk untuk menyokong cadangan bagi memberi kuasa kepada Majlis Raja-Raja melantik seorang Perdana Menteri baharu menggantikan Perdana Menteri yang sedia ada.

Kami katakan Majlis Raja-Raja tidak mempunyai kuasa untuk berbuat demikian. Tugas dan bidang kuasa MRR ditetapkan oleh Perlembagaan – lihat Perkara 38, Jadual Ketiga dan Jadual Kelima Perlembagaan. (Untuk mengikuti perbincangan lanjut sila lihat “Majlis Raja-Raja: Fungsinya Menurut Perlembagaan.’” 19 September 2017, http://www.tunabdulhamid.my).

Akhir sekali sampai kita kepada keputusan-keputusan yang dibuat oleh Yang di-Pertuan Agong dan Raja-Raja Melayu. Pada 15 Jun 2021, Istana Negara mengeluarkan kenyataan berikut:

“Setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan maka Seri Paduka Baginda menzahirkan pandangan bahawa persidangan Parlimen perlu diadakan secepat mungkin.

“Ini untuk membolehkan ordinan-ordinan darurat dan Pelan Pemulihan Negara dibahaskan oleh ahli-ahli Dewan Rakyat.”

Kami tiada komen terhadap kenyataan ini.

Pada hari yang sama, Raja-Raja Melayu, melalui Penyimpan Mohor Besar Raja-Raja, juga mengeluarkan kenyataan bahawa Raja-Raja Melayu bersependapat, tiada keperluan untuk meletakkan negara di bawah pemerintahan darurat selepas 1 Ogos depan.

Menurut Penyimpan Mohor Besar Raja-Raja, Tan Sri Syed Danial Syed Ahmad:

“Dalam semangat itu, Raja-Raja Pemerintah menyokong dan senada dengan pendirian Yang di-Pertuan Agong, yang menitahkan supaya Parlimen bersidang segera.”

Kami juga berpendapat tidaklah perlu bagi kami mengulas kenyataan ini kerana ia merupakan pendapat dan pandangan Duli-Duli Yang Maha Mulia Raja-Raja. Demikian juga dengan kenyataan yang dikeluarkan oleh baginda semua yang tidak diperturunkan dalam rencana ini.

Kita perhatikan, pada kebelakangan ini, banyak pihak di luar Kerajaan yang tidak berpuashati terhadap sesuatu tindakan Kerajaan cuba melibatkan Yang di-Pertuan Agong dan Raja-Raja Melayu untuk melakukan apa yang mereka mahu walaupun ia jelas di luar bidang kuasa Yang di-Pertuan Agong dan Raja-Raja Melayu sebagaimana diperuntukkan oleh Perlembagaan.

Yang di-Pertuan Agong dan Raja-Rja Melayu perlu waspada supaya institusi beraja tidak termasuk perangkap mereka. Yang di-Pertuan Agong dan Raja-Raja Melayu yang bijaksana perlu senantiasa waspada bahawa baginda adalah Raja Berperlembagaan di mana amanah yang baginda galas adalah diperuntukkan oleh Perlembagaan.

Baginda semua juga tertakluk kepada kedaulatan undang-undang dan perlu patuh kepada peruntukan-peruntukan Perlembagaan. Dalam kata lain, adalah lebih tepat untuk baginda menurut nasihat Perdana Menteri dan Peguam Negara yang berkuasa pada masa ini dan pada ketika-ketika tertentu baginda boleh menyampaikan pandangan kepada Kerajaan.

Sama ada sesuatu keputusan berdasarkan nasihat itu politically popular atau pun, tidak baginda perlu meletakkan ketepatan undang-undang yang utama dan bukan sekadar melihat kepada keselesaan penerimaan parti politik.

Adalah menjadi tanggungjawab parti yang memerintah untuk menangani aspek politik kepartian. Itulah sistem Raja Berperlembagaan dan Demokrasi Berparlimen yang diamalkan.

Tun Abdul Hamid Mohamad dan Prof Datuk Dr Shamrahayu A Aziz


Ahli perniagaan mengaku tak bersalah ubah wang haram RM2.04 juta

Seorang ahli perniagaan dihadapkan ke Mahkamah Sesyen Raub hari ini, atas lima pertuduhan pengubahan wang haram berjumlah RM2.04 juta.

Norida Syakira Agus Yadi, 28, yang beralamat di Banting, Selangor, bagaimanapun mengaku tidak bersalah terhadap semua pertuduhan itu di hadapan Hakim Ahmad Faizadh Yahaya, lapor Bernama.

Wanita itu didakwa melakukan kesalahan tersebut antara 8 Jan 2021 hingga 20 Jun 2021, menerusi akaun syarikatnya DSS Berkat Enterprise di Maybank Islamic Berhad cawangan Kuala Lipis, dekat sini.

Norida Syakira didakwa melakukan kesalahan itu dengan membeli perniagaan sushi bernilai RM1.317 juta selain memindahkan wang hasil aktiviti haram berjumlah RM242,770, RM369,700 dan RM32,500 serta didakwa telah melupuskan wang berjumlah RM80,000.

Dia dituduh mengikut subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA) (Akta 613) yang boleh dihukum di bawah subseksyen 4(1) akta sama.

Jika sabit kesalahan, dia boleh dipenjarakan maksimum 15 tahun dan didenda tidak kurang lima kali ganda nilai hasil aktiviti haram atau RM5 juta, yang mana lebih tinggi.

Timbalan Pendakwa Raya AMLA Rohaiza Zainal menawarkan jaminan RM500,000 dengan dua penjamin bagi semua pertuduhan dan memohon kes dipindahkan ke Mahkamah Sesyen Shah Alam, memandangkan tertuduh telah didakwa dengan satu pertuduhan di mahkamah itu, selain empat pertuduhan di Mahkamah Majistret Shah Alam melibatkan nilai jutaan ringgit pada 24 Feb lepas.

Bagaimanapun, peguam M. Manoharan yang mewakili tertuduh merayu jumlah itu dikurangkan kerana anak guamnya tidak berkeupayaan untuk membayar jaminan setelah menjelaskan jaminan sebanyak RM17,500 di Shah Alam dan berharap jaminan itu boleh diguna pakai di sini.

“Tertuduh telah kehilangan kerja selepas dihadapkan ke mahkamah sebelum ini dan suaminya juga tidak bekerja. Tertuduh mempunyai sepasang anak berusia lapan dan setahun dan mereka sangat rapat dengan tertuduh,” katanya.

Mahkamah membenarkan Norida Syakira diikat dijamin RM10,000 dengan seorang penjamin bagi semua pertuduhan serta perlu melapor diri di balai polis berhampiran setiap bulan.

Hakim turut membenarkan kes dipindahkan ke Mahkamah Sesyen Shah Alam.


Pelajar IPT dibenar kembali ke kampus

Pelajar institusi pengajian tinggi (IPT) di bawah Kementerian Pengajian Tinggi (KPT) dibenar kembali ke kampus secara berperingkat mulai 1 Mac dengan jumlah kemasukan 70 hingga 100 peratus mengikut kapasiti IPT masing-masing.

Kebenaran itu merangkumi semua pelajar dan kakitangan sama ada yang lengkap atau belum melengkapkan suntikan vaksin Covid-19 masing-masing.

Bagaimanapun, individu yang belum lengkap divaksinasi perlu membuat ujian RT-PCR dengan keputusan negatif tiga hari sebelum kembali ke kampus masing-masing, kata Menteri Kanan Pertahanan Datuk Seri Hishammuddin Hussein.

Menurutnya keputusan itu dibuat setelah Mesyuarat Menteri Kuartet Covid-19 ke-12 semalam, yang memperhalusi cadangan daripada KPT berhubung kemasukan pelajar ke IPT, iaitu universiti awam, politeknik, kolej komuniti dan IPT swasta

“Ujian pengesanan Covid-19 menggunakan kaedah RTK-Ag perlu dilakukan seminggu sekali bagi mereka yang tidak divaksinasi lengkap, mengikut Strategi Pengujian Covid-19 Kebangsaan yang dikeluarkan oleh KKM,” katanya dalam kenyataan hari ini.

Memetik Bernama, bagi pelajar antarabangsa sedia ada dan baharu, Hishammuddin berkata hanya mereka yang lengkap vaksinasi dibenarkan masuk ke Malaysia serta wajib menjalani tempoh kuarantin selama tujuh hari atau lima hari sekiranya telah mendapat dos penggalak.

Selain itu, katanya IPT perlu mempunyai kapasiti untuk menampung bilangan pelajar yang hadir secara fizikal dan sentiasa mematuhi SOP pengajaran dan pembelajaran (PdP) yang ketat, manakala PdP secara hibrid dan/atau secara dalam talian juga dibenarkan kepada IPT.

Beliau berkata semua aktiviti sukan dan riadah juga perlu mematuhi SOP dikeluarkan oleh KKM dan pelajar yang pulang ke kampus wajib terus mematuhi SOP umum seperti memakai pelitup muka, mengamalkan penjarakan fizikal dan sentiasa menjaga kebersihan diri.

“Dalam setiap kelonggaran diberikan kerajaan, aspek keselamatan dan kesihatan rakyat termasuklah pelajar IPT tetap menjadi keutamaan. Sehubungan itu, kerajaan menyeru kepada semua pihak termasuk pentadbiran IPT, staf dan pelajar agar mematuhi SOP ditetapkan dengan penuh berdisiplin dan bertanggungjawab,” katanya.

Sebarang pertanyaan lanjut boleh hubungi Bilik Gerakan COVID-19 KPT di talian 03-8870 6777/ 6949 / 6623 / 6628, layari laman web IPT atau terus hubungi Pegawai Penyelaras di IPT masing-masing.


60 tahun UMNO bertanding sendiri, tak ada masalah nak menang: Asyraf

Tidak ada masalah untuk UMNO menang Pilihan Raya Negeri (PRN) Melaka kerana selama ini pun bertanding sendiri tanpa sebarang kerjasama dengan mana-mana parti, kata Datuk Asyraf Wajdi Dusuki.

Ketua Pemuda UMNO itu yakin partinya dapat menempuh PRN dengan kemenangan bergaya walaupun terpaksa bergerak secara solo dengan menggunakan tiket Barisan Nasional (BN), malah bersedia tanpa kerjasama dengan PAS dan Bersatu sekalipun.

“Kita telah bertanding sendiri selama lebih 60 tahun sebagai BN.

“Atas asas itu, saya tak fikir kita akan berdepan masalah sangat (untuk melakukannya),” kata semasa sidang media hari ini.

Asyraf tidak mengharapkan kerjasama dengan Bersatu untuk menghadapi PRN, sebaliknya sedia menerima kerjasama dengan PAS untuk mengharungi PRN.

“Tentulah ahli kita sangat harapkan Umno dan PAS kekal bersama.

“Tetapi semua bergantung kepada PAS (pada masa ini),” lagi.

Pada September 2019, UMNO dan PAS mencatat sejarah dengan memeterai kerjasama Muafakat Nasional (MN).

Dua parti itu kemudiannya bekerjasama dalam empat pilihan raya kecil (PRK), iaitu Tanjung Piai, Kimanis, Chini dan Slim.

Suruhanjaya Pilihan Raya (SPR) menetapkan 8 November ini sebagai hari penamaan calon, pengundian awal (16 November) dan pengundian biasa (20 November).

Khamis ini, mesyuarat Majlis Tertinggi (MT) UMNO akan memuktamadkan sama ada bersedia berdepan pertandingan tiga penjuru ataupun bekerjasama dengan parti lain.


Penjenayah alam sekitar bakal didenda RM10 juta

Pindaan Akta Kualiti Alam Sekeliling 1974 (AKAS 1974) mencadang mewujudkan denda minimum tidak kurang daripada RM5,000 dan denda maksimum tidak lebih RM10 juta kepada pelaku jenayah pencemaran alam sekitar.

Menteri Alam Sekitar dan Air (KASA), Datuk Seri Tuan Ibrahim Tuan Man, berkata pindaan AKAS 1974 dijangka dibentangkan di Parlimen pada suku pertama tahun depan.

Menurutnya, rakyat mendesak agar hukuman setimpal dikenakan terhadap penjenayah alam sekitar terutama membabitkan kes pencemaran sungai.

Katanya, kementerian sudah mengkaji dan mencadangkan pindaan AKAS 1974 untuk dipertimbangkan di Parlimen.

“Insya-Allah, pindaan ini akan dibentangkan pada suku pertama 2022 di Parlimen tertakluk kepada kelulusan jemaah menteri dan doakan agar proses pindaan ini berjalan lancar demi kesejahteraan rakyat dan kelestarian alam sekitar,” kata Tuan Ibrahim di Facebooknya.

Pada April lalu, media melaporkan, Persekutuan Pekilang-Pekilang Malaysia (FMM) menggesa kerajaan meminda AKAS 1974 bagi mengenakan hukuman lebih berat kepada pihak industri yang gagal melaksanakan pengurusan bahan buangan mengikut peraturan ditetapkan.

Presidennya, Tan Sri Soh Thian Lai, berkata pindaan akta itu disifatkan penting bagi memberi pengajaran buat pihak pengurusan yang gagal melabur atau mengambil langkah untuk melaksanakan pengurusan persekitaran betul serta sistem pembuangan sampah yang dapat mengurangkan risiko terhadap alam sekitar.

Selain itu, Tuan Ibrahim berkata, intipati cadangan pindaan fasa 1 ini membabitkan cadangan menaikkan kompaun daripada RM2,000 kepada tidak lebih 50 peratus daripada jumlah penalti maksimum yang diperuntukkan bagi kesalahan.

Katanya, cadangan juga mengenakan hukuman mandatori penjara tidak lebih lima tahun terutama membabitkan kesalahan pencemaran air dan Laporan Penilaian Kesan Alam Sekitar (EIA).

Ketika ini, pihak disabitkan kesalahan mengikut Seksyen 34B akta berkenaan boleh didenda tidak melebihi RM500,000 atau penjara tidak lebih lima tahun atau kedua-duanya.


Bahaya jika PH, UMNO bergerak solo hadapi PRN, mesti bersama: Mahfuz

Tidak boleh tidak semua parti dalam kerajaan pimpinan Datuk Seri Anwar Ibrahim – PKR, DAP, AMANAH, dan UMNO – mesti bergabung tenaga untuk menghadapi pilihan raya negeri (PRN) di enam negeri beberapa bulan akan datang.

Justeru, kerjasama antara Pakatan Harapan (PH), dengan UMNO dan Barisan Nasional (BN) bagi menghadapi PRN itu, sudah hampir pasti berlaku.

Pengerusi PH Kedah Datuk Mahfuz Omar berkata bergerak secara solo dan menentang satu sama lain pada PRN akan datang hanya akan memberikan mesej yang buruk kepada kerajaan pimpinan Anwar.

Selepas Pilihan Raya Umum Ke-15 (PRU-15) lalu, UMNO secara rasmi bergabung dengan PH bagi membentuk Kerajaan Persekutuan, setelah parti pimpinan Datuk Seri Ahmad Zahid Hamidi dan Anwar masing-masing gagal mendirikan kerajaan secara sendirian.

Untuk rekod, UMNO hanya menang 26 daripada 120 kerusi Parlimen yang ditandinginya, mencatat sejarah kekalahan paling teruk, yang berpunca daripada sikap kepimpinan tertingginya yang mementingkan diri dan terpalit dengan kes-kes jenayah rasuah.

Mengulas lanjut Mahfuz berkata “Saya melihat ia (kerjasama) hampir pasti akan berlaku. Keadaan seperti itu tidak boleh jika tidak berlaku.

“Jika ia tidak berlaku, bermakna kita memberikan satu mesej salah terhadap Kerajaan Perpaduan yang ada di peringkat Persekutuan ini di mana berlaku gandingan PH-BN dan parti-parti lain.

“Jadi, hampir pasti PRN enam negeri akan berlangsung dengan gandingan PH, BN bagi menghadapi Perikatan Nasional,” katanya dalam temubual eksklusif bersama Harapan Daily.

Dalam perkembangan sama, Mahfuz yang juga bekas Ahli Parlimen Pokok Sena itu memberitahu bahawa PH di peringkat nasional telah pun memberi lampu hijau kepada semua pemimpin untuk mengadakan perbincangan awal bersama BN bagi menghadapi PRN.

Di peringkat Kedah, kata Mahfuz, beliau sendiri bersama dua lagi pemimpin AMANAH telah bertemu dengan Pengerusi BN Kedah, Datuk Seri Jamil Khir Baharom bagi membincangkan kerjasama tersebut.

Beliau melihat ia sebagai pendekatan positif yang akan mendorong kepada persefahaman yang lebih baik.

“Saya telah dimaklumkan bahawa di enam negeri khususnya telah diberikan green light untuk memulakan perbincangan awal antara PH dan BN.

“Saya sendiri bersama lagi dua orang pimpinan AMANAH telah bertemu dengan Jamil Khir selaku Pengerusi BN Kedah bersama Setiausaha BN Kedah dan beberapa orang lagi di pejabat UMNO untuk membincangkan soal Kedah, khususnya nak menghadapi PRN,” ujarnya.

Di Kedah, Perikatan Nasional menguasai 13 daripada 14 kerusi Parlimen, sementara BN dan UMNO gagal memenangi sebarang kerusi.


Kes Syed Saddiq pecah amanah ke Mahkamah Tinggi

Kes Ahli Parlimen Muar, Syed Saddiq Syed Abdul Rahman, yang menghadapi empat pertuduhan berkaitan pecah amanah, menyalahgunakan wang sumbangan dan pengubahan wang haram, dipindahkan ke Mahkamah Tinggi.

Hakim Mahkamah Sesyen Azura Alwi memindahkan kes itu selepas Timbalan Pendakwa Raya Wan Shaharuddin Wan Ladin memaklumkan bahawa Mahkamah Tinggi pada 25 November lalu membenarkan permohonan pasukan pembelaan supaya kes dihadapi Syed Saddiq dipindahkan dari Mahkamah Sesyen ke Mahkamah Tinggi.

Bagi pertuduhan pecah amanah, Syed Saddiq, 28, didakwa sebagai Ketua Angkatan Bersatu Anak Muda (Armada) Parti Pribumi Bersatu Malaysia (Bersatu), yang diamanahkan penguasaan ke atas dana Armada, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Dia dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga menghadapi tuduhan menyalahgunakan wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Kesalahan itu didakwa dilakukan di Maybank Islamic Berhad, Jalan Pandan 3/6A, Taman Pandan Jaya di antara 8 April sehingga 21 April 2018 dan dituduh mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.

Pada 5 Ogos di Mahkamah Sesyen Johor Bahru, Syed Saddiq didakwa atas dua pertuduhan pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram yang didakwa dilakukan di sebuah bank di Jalan Persisiran Perling, Taman Perling, pada 16 Jun dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.

Mahkamah membenarkan permohonan pihak pendakwaan untuk memindahkan kes itu ke Mahkamah Sesyen Kuala Lumpur.

Sementara itu Bernama melaporkan, peguam Gobind Singh Deo yang mewakili Syed Saddiq memberitahu mahkamah bahawa dokumentasi berhubung perintah Mahkamah Tinggi yang membenarkan kes itu dipindahkan telah siap.

“Dokumentasi itu telah siap dalam bentuk digital,” katanya ketika sebutan kes untuk pihak-pihak memaklumkan status berhubung keputusan Mahkamah Tinggi itu.


Rafizi pertahan langkah jadi juri dalam program realiti TV

Rafizi Ramli mempertahankan langkahnya untuk menjadi juri dalam program realiti TV yang dianjurkan bersama pihak ASTRO baru-baru ini.

Menteri Ekonomi itu menjelaskan peranannya sebagai juri dalam rancangan realiti berteraskan sains, teknologi dan inovasi iaitu Innovathon bukanlah mahu menjadi artis sebaliknya mewujudkan platform untuk rakyat serlahkan bakat.

Beliau berkata, rancangan itu diwujudkan adalah untuk mengaruspedanakan budaya inovasi dalam kalangan rakyat.

“Apabila rancangan realiti televisyen, Innovathon dilancarkan, ramai orang ingat saya nak jadi artis. Itu bukan tujuan saya buat Innovathon.

“Seperti yang saya sebut sebelum ini, masalah yang sudah lama dialami di Malaysia adalah kita ada banyak bakat tapi tiada platform ataupun peluang untuk serlahkan bakat-bakat masing-masing,” katanya menerusi satu hantaran di Facebook.

Pada 6 Julai, media melaporkan, ASTRO dengan kerjasama Kementerian Ekonomi dan Kementerian Sains, Teknologi & Inovasi (MOSTI) melancarkan pertandingan realiti iaitu Innovathon yang bakal memulakan siaran pada 15 Julai.

Program yang memaparkan skil dan idea inovatif bagi mencari penyelesaian isu sosio ekonomi itu menyaksikan seramai 1,033 penyertaan dari seluruh negara merangkumi peserta termuda berusia 7 tahun sehingga paling tua, 73 tahun.

Pada masa sama, Rafizi memberitahu menerusi rancangan berkenaan, ia membawa firma pemodal teroka untuk melihat idea dan inovasi yang dilakukan oleh rakyat Malaysia.

Katanya, inovasi dibawa oleh pelbagai lapisan masyarakat daripada yang paling muda sehingga dewasa.

“Kalau ada idea boleh terus mendapat pelaburan yang penting produk itu ada kekuatan teknikal dan ada nilai pasaran,” ujarnya.


Bermula sebagai pekerja buruh, kini Isa Ishak bergelar seniman kontemporari

Biarpun bermula sebagai buruh kasar namun bakat yang dimiliki seorang anak muda kelahiran  Telok Panglima Garang, Selangor akhirnya membuahkan hasil apabila menempa nama sebagai Seniman Kontemporari Malaysia.

Menurut pelukis Isa Ishak, 26, minat melukis itu bermula ketika dia mengikuti ayahnya keluar bekerja sebagai buruh binaan.

“Saya minat daripada segi seni bina yang ayah saya dan daripada situ saya cuba terapkan dan exspresikan di atas kanvas,” katanya.

Mengulas lanjut berkenaan tema bagi lukisannya, Isa berkata, pameran solo ini menggunakan tema ‘Kisah Isa Ishak’ yang menggambarkan dirinya sebagai ayah baharu, artis muda dan juga suami untuk diekspresikan kepada penonton.

Setelah menamatkan pengajian di UiTM Shah Alam dengan gelaran kepujian dalam bidang Seni Halus pada 2018, Isa mengetengahkan perjalanannya sebagai seorang seniman baharu, ayah muda dan suami penyayang.

Tambahnya, pameran solo ini terdiri daripada 16 karya seni figuratif abstrak menunjukkan pencariannya untuk perhubungan, penerokaan, pertanyaan dan dokumentasi pencapaian penting dalam kehidupan peribadinya.

Isa juga menerokai idea penerimaan dan perjuangan sendiri untuk menyesuaikan diri dalam sebuah masyarakat yang berasa terpolarisasi dan terasing.

Sejumlah 26 karya seni dihasilkan oleh Isa Ishak dan dibahagikan kepada dua bahagian iaitu ‘diri’ dan ‘disiplin diri’. Pameran “diri” yang terdiri daripada 16 karya seni figuratif abstrak menunjukkan pencariannya untuk perhubungan, penerokaan, pertanyaan dan dokumentasi pencapaian penting dalam kehidupan peribadi Isa.

10 karya seni yang lain dipamerkan sebagai “disiplin diri”, diilhamkan dari alam semula jadi dan keindahan struktur pokok bonsai. Potret pokok bonsai membayang dan mencerminkan hubungan manusia dengan proses dan pertumbuhan pokok bonsai.

“ Saya menerokai idea penerimaan dan perjuangan sendiri untuk menyesuaikan diri dalam sebuah masyarakat yang berasa terpolarisasi dan terasing. Pameran ini juga menjemput penonton untuk merenung pandangan dan emosi sendiri bersama.

“Karya seni ini adalah dialog visual detik-detik yang diambil ketika perjalanan saya  bermula sebagai pekerja buruh di mana saya membina rumah kampung suatu masa dahulu sehingga sebagai seorang seniman. Kisah Isa Ishak ialah kisah peribadi yang amat bermakna dan mencerminkan beberapa peranan saya,” ujarnya.

Pameran sedang berlangsung di ZHAN Art | Space, The School, Jaya One  menerangkan detik-detik tertentu yang mungkin tidak pernah kita fahami disebabkan oleh perintah kawalan pergerakan yang agak lama di Malaysia untuk menewaskan pandemik Covid-19.